> Usein kysyttyä moottorioptimoinnista | VoimaaCom\nMyönnetäänkö optimoinnille takuu?\nMyönnämme vaihdetuille muistipiireille ja siihen liittyvälle työlle 24 kk takuun. Takuu ei koske optimoinnin kohteena olevaa ajoneuvoa.\nAiheuttaako optimointi muutoksia suorituskykyyn?\nAjoneuvon käyttöominaisuudet paranevat merkittävästi. Se, miten paljon ne paranevat, riippuu tietenkin ajoneuvon painosta ja tyypistä.\nAiheuttaako optimointi muutoksia polttoaineen valintaan?\nOnnistuneen optimoinnin jälkeen on suositeltavaa tankata bensiinikäyttöisiin ajoneuvoihin astetta korkeampioktaanista polttoainetta. Tällöin saavutetaan parempi hyöty tehdyistä muutoksista. Dieselkäyttöisissä ajoneuvoissa on mahdollisuus hyötyä paremmin uusiutuvan biodieselin käytöstä.\nMiten käy polttoaineen kulutuksen?\nPolttoaineen kulutus vastaa ajoneuvon alkuperäisiä arvoja. Taloudellisella ajotavalla kulutus useimmiten pienenee alkuperäiseen verrattuna.\nMiten optimointi vaikuttaa moottorin ja voimansiirron kestoikään?\nOptimoinnin jälkeen moottori ja voimansiirto kuormittuvat enemmän vain täyden kaasun ajossa. Normaalissa arkiajossa tämä lisäkuormitus on kuitenkin vain satunnaista. Normaalikäytössä ei ole siis merkittävää moottorin ja voimalinjan lisäkuormitusta havaittavissa.\nMiten optimoinnin tuntee?\nVääntömomentin kasvun johdosta eron tuntee jo matalilla kierroksilla eli auto notkistuu selkeästi. Myös ohituskiihtyvyydessä saavutetaan tuntuvia eroja alkuperäiseen verrattuna. Lisäksi huippunopeus kasvaa ja joissakin autoissa on myös mahdollista poistaa huippunopeuden rajoitus ohjelmoinnin yhteydessä.\nPäästöt ja melu\nPakokaasutesti optimoinnin jälkeen?\nOptimoinnin jälkeenkin pakokaasuarvot pysyvät määrätyissä rajoissa ja ajoneuvo täyttää sille asetetut pakokaasunormit.\nDieselkäyttöisten ajoneuvojen savutus optimoinnin jälkeen?\nSavutus ei lisäänny silminnähtävästi. Ajoneuvo täyttää edelleenkin samat pakokaasunormien vaatimukset.\nTyhjäkäynnillä ja normaaliajossa ei juuri voi erottaa muutoksia alkuperäiseen verrattuna. Useimmiten moottorin käynti tasoittuu ja pehmenee, ja näin melutaso pienenee. Joissain yksittäistapauksissa, esim. VAG-konsernin pumppusuutin-dieseleissä, saattaa tapahtua minimaalista melutason kasvua kuormitettaessa voimakkaasti. Yleisesti voidaan sanoa melutason pysyvän ennallaan.\nNäkyykö optimointi huoltotestereillä?\nMoottoridiagnoosilaite ei näytä optimoinnista johtuvia muutoksia. Optimointiohjelmassa säilytetään huolto- ja vikadiagnoosien tunnisteet alkuperäisinä päivämääriä myöten. Näin testeri näyttää ajoneuvon olevan alkuperäisellä ohjelmalla varustettu ajoneuvo.\nHuoltoväli pysyy samana kuin alun perinkin. Ajotavasta riippuen suosittelemme kuitenkin normaaleja lyhyempiä, 10-15tkm:n öljynvaihtovälejä. Suosittelemme myös käytettäväksi täyssynteettistä moottoriöljyä.\nNormaalikäytössä ei ole tarpeellista asentaa öljynlauhdutinta. Öljyn lämpötilan pieni nousu, n. 10 astetta, tekee öljynlauhduttimen asentamisen tarpeettomaksi.\nSaavutetaanko vapaavirtaus-ilmansuodattimella lisätehoa?\nHelpommin virtaava ilmansuodatin auttaa moottoria saamaan paremmin ilmaa ja sitä kautta pakokaasun näkyvyys voi alentua. Moottoritehon nousu on yleensä minimaalista.\nTäytyykö ajoneuvon rengastusta tai jarruja muuttaa optimoinnin takia?\nOptimointi tehdään tavallisimmin niin, etteivät muutokset ole tarpeellisia.\nAjoneuvon palauttaminen alkuperäiseksi\nOnnistuuko ajoneuvon palauttaminen optimoinnin jälkeen takaisin alkuperäiseksi?\nPalauttaminen suoritetaan samoin toimenpitein kuin optimointikin.\nTäytyykö ajoneuvo muutoskatsastaa optimoinnin jälkeen?\nAsiakas voi halutessaan itse selvittää ajoneuvokohtaisen muutostarpeen ja toimenpiteet katsastusviranomaiselta.\nLähtökohtaisesti Suomen laki velvoittaa muutoskatsastukseen AINA, kun ohjelmaa muutetaan. Käytännössä viranomaisten resurssit tämän valvomiseen ovat riittämättömät.\nOsa ohjelmistamme on tarkoitettu vain moottoriurheiluun ei tieliikennekäyttöön.\nOptimointi vastaan ulkoiset tehoyksiköt\nMiksi optimointi on suositeltavampi kuin erillinen lisäyksikkö?\nLisäyksikön avulla pystytään muokkaamaan vain osaa parametreistä. Tehonlisäys saadaan aikaiseksi siten, että ruiskutuspainetta nostetaan voimakkaasti ja ruiskutusajankohtaa pidennetään. Optimoinnissa päästään moottorinohjauksen 3D-ominaiskenttiä säätämällä huomattavasti tarkempaan lopputulokseen. Lisäyksikön avulla on myös mahdotonta ottaa huomioon ajoneuvon vaihteistotyyppi. Silloin kun ajoneuvo optimoidaan, osaan ajoneuvoista ohjelmoidaan myös vaihteiston ohjainyksikkö.\nLisäyksiköiden ongelmana on myös se, että ne toimivat ilman ahtopaineen lisäystä. Tämä vuoksi ainoaksi keinoksi lisätä tehoa jää ruiskutuspaineen nostaminen, mikä puolestaan rasittaa erityisesti ruiskutuspumppua, painekiskoa ja injektoreita.\nRuiskutusajan pidennys puolestaan nostaa palotilan, pakosarjojen ja turboahtimen lämpötiloja. Usein ajatellaan, että turbo-ahdin kuormittuu lisäyksikön kanssa vähemmän kuin optimoinnin avulla. Tosiasia on kuitenkin se, että ahtimen rikkoontumiseen vaikuttavat enemmän lisäyksikön aiheuttamat korkeammat lämpötilat kuin ahtimen hieman korkeammat kierrosluvut. Ahdin kestää kohonneita pakokaasun lämpötiloja kohtuullisesti. Sen sijaan lisäyksikön vuoksi kohoava palotilan lämpö aiheuttaa huomattavasti nopeammin vahinkoa sylinterinkannelle ja mäntiin.\nOptimoinnin avulla myös alempia kierrosalueita pystytään säätämään. Lisätehosta on hyötyä erityisesti normaalissa maantieajossa: hitaampien ajoneuvojen ohittaminen on turvallisempaa ja vaivattomampaa. Lisäyksiköllä varustettu ajoneuvo ei tähän kykene, sillä alemmilla kierrosalueilla se toimii kuin vakioina, koska ilmaylijäämää ei ole eikä moottori pysty hyödyntämään lisäpolttoainetta. Lisäyksikkö alkaa vaikuttaa vasta 70–80%:n kuormituksella. Käytännössä lisätehosta voi nauttia lisäyksiköllisellä autolla vasta kaasu pohjassa ajamalla.\nLisäyksiköllä varustetulla ajoneuvolla päästään joissain tapauksissa liki samanlaisiin huipputehoihin kuin optimoidulla ajoneuvolla mutta huomattavasti suppeammalla kierros- ja tehoalueella. Lisäyksiköllä saavutetut huipputehot paperilla ovat suurin piirtein samoja kuin esim. standardiohjelmoinneissa mutta ne kuormittavat moottoria enemmän kuin optimointi. Tällainen ajoneuvo ei saavuta optimoidun ajoneuvon notkeutta eikä sen vääntö- ja tehoalue ole lainkaan niin laaja.\nKun kaikkia kokonaisuuteen vaikuttavia parametrejä ei voi säätää, lopputuloksena tuskin on parhaat arvot moottorinohjauksen karttoihin. Näiden parametrien säätäminen onnistuu vain moottorin ohjausyksikössä ja sen sisällä olevassa muistipiirissä. Suoraan moottorin ohjainyksikkön, moottorin ohjauksen muistipiiriin suoritettava uudelleenohjelmointi kuormittaa ajoneuvon moottoria ja voimansiirtoa huomattavasti vähemmän kuin niin sanotut lisäyksiköt.


99 m² Uuttelantie 2, 24800 Salo Kerrostalo 4h vuokrattavana - Oikotie 15372131\n790 € / kk99 m²\nUuttelantie 2, 24800 Salo4h + k + p\nValoisa 4h+k+parv+kph+wc, rauhallinen talo, kauniit näköalat, palvelut vieressä\nHeti vapaa tilava neliö rauhallisesta taloyhtiöstä aivan Halikon palvelujen vieressä. Avarat näköalat, päätyasunto. Taloyhtiössä on sauna. Autopaikkoja sähkötolpalla vuokrattavissa. Vuokra 790/kk + vesi kulutuksen mukaan, ennakko 20,-/kk/henkilö\nPintaremontoitu 2 v sitten\nPesukone, Suihku, Erillinen WC\nKellarikomero, talossa pyöräkellarit ja sauna\nAvoin, pientaloalue, kattojen yli\nEi isoja peruskorjauksia teidossa\nVakuus 1 kk vuokran määrä jos puhtaat luottotiedot, muuten tapauskohtaisesti\nVesimaksuennakko 20,-/kk/henkilö. Tasataan oman vesimittarin mukaan.\nPuh: 0415163275 (15.11. alkaen)


Kuvat museovirasto. Tanhut Gideon Weinraub 1966\nEnnen sotia - ja varmaan vielä jälkeenkin - monien maalaiskylien nuoret kokoontuivat piirinpyöriäisiin. Se lienee ollut helponnettu versio tanhuamisesta. Tanhuaminen tuli mieleeni telkkarin Putous -sarjan pikkutyttöä esittävästä Tanhupallosta.\nMummolassani pidettiin tanhukurssit joskus viisikymmentäluvun puolivälin jälkeen. Kylästä löytyi tuolloin vielä sen verran nuorisoa, että tanhuryhmään saatiin kymmenisen tyttöä ja saman verran poikia. Olettaisin, että kurssi oli nuorisoseuran järjestämä ja sen vetäjäksi tuli pirtsakka, parikymppinen Pike Pielisen latvavesiltä.\nKaikki pojat ihastuivat tietenkin tuohon muualta tulleeseen tyttöön. Minä olin salaisesti ihastunut Hartsaan, Hartsa oli mielestäni aivan Paul Ankan näköinen. Mutta olin tietenkin aivan liian nuori, en kuulunut nuorisoseuraan eikä minulla ollut edes kansallispukua, joten sain seurata sivusta nuorten ilonpitoa.\nKurssi taisi kestää pari viikkoa ja se huipentui Ristinpohjan lavalla pidettyyn loppunäytökseen. Kauniilla ilmalla tanhuttiin mummolan pihapiirin tanhuvilla, mutta sadesäällä mentiin viljakuivaamon yläkertaan. Se olikin erittäin romanttinen paikka kun sade ropisi pärekattoon ja kypsän viljan tuoksu leijaili joka puolella. Kuivaamon ulkopuolella oli kesä kukkeimmillaan, timotei heilimöi ja ahomansikat tuoksuivat.\nSivusta seuraaja (siis minä) huomasi tietenkin kuinka monen nuoren kesken kehkeytyi vispilänkauppaa. Eniten närästi ne Piken ja Hartsan keskinäiset katseet.\nPike halusi opetella piirakoiden ja sultsinoiden teon salat. Dunja-mummo lupasi mielihyvin opettaa. Mutta mistäpä salissa nukkuva Pike olisi tiennyt, että leipomishommiin oli noustava jo kukonlaulun aikaan. Eräänä aamuna heräsimme melkoiseen mekkalaan, kun mummo tsakkasi (moitti) liian kauan nukkunutta leipurioppilasta.\nTanhukurssien päättäjäispäivä oli sateinen. Aikamoinen polkupyöräkaravaani polki sadetakit päällään kohti Ristinpohjan lavaa, minä hännän huippuna jollain pyöränreuhkalla. Matkaa oli varmaankin toistakymmentä kilometriä mutkaista ja mäkistä hiekkatietä.\nLavatanssit Raja-Karjalassa 1938, Pietinen\nKun tanhut oli tanhuttu, oli vuorossa tunti tanssia. Sitäkin seurasin lavan seinustalta, mutta eikö vaan eräs hyvänä tanssijana tunnettu aikuinen mies tullut minulle pokkaamaan. Kärsimystähän se elämäni ensimmäinen tango oli varmaan meille molemmille, vaikka grammarissa soikin sen ajan hitti: "Hiekka vain, pölyn valkoinen hiekka vain".\nSade oli tauonnut ja aurinko mennyt mailleen kun karavaanimme polki takaisin. Maasta kohosi hienoista sumuhöyryä ja vesilätäköt kiiltelivät himmeinä. Välillä kuului ärräpäitäkin kun joku ohjasti vahingossa rapakkoon tai kun ketjut putosivat pyörästä. Tietenkin ne putosivat juuri Piken pyörästä ja Hartsa sai ritarillisesti asentaa ne paikoilleen.\nEipä tuo minua enää harmittanut. Mielessäni soi iskelmä: "!'m so young and you're so old"... Siinä iässä pienet sydänsurut olivat kuin höyhenen kosketus ja tunsin olevani uuden ajan lapsia.\nEipä mennyt kuin muutama vuosi, kun sekin Liperin pitäjän laitamilla sijainnut kylätie hiljeni ja suurin osa nuorisosta siiirtyi työn perässä muille maille vierahille.\nEJ 11. maaliskuuta 2018 klo 19.13\nTiskijukallekin tuli nostalginen olo. Hyppysissä oli vielä Sateen tango heinälatokohtauksineen, mutta kun tämä on perhejulkaisu...\nMaikki 11. maaliskuuta 2018 klo 19.42\nKyllä Paul Ankaakin vuodet ovat kuluttaneet sitten 60- luvun,\nkun katsoin tuosta hänen Sveitsissä tallennettua konserttiaan.\nMutta kivat tanssit täällä.\nLissu 11. maaliskuuta 2018 klo 19.43\nSata vuotta vanhoissa (ja vähän nuoremmissakin)sanomalehdissä on nuorisoseurojen iltamailmoitusten lopussa maininta "lopuksi tunti leikkiä".\nAikani tuota ihmettelin, että mitä ihmeen leikkiä, kunnes eräs nyt jo edesmennnyt pälkjärveläinen valisti minua, että se leikki tarkoittaa piirileikkiä.


Miten pyytää Autologiset Veripalvelu\nJos sinulla tai rakastettusi menossa ovat suunnitelleet leikkausta, lue tämä tieto. Miljoonat amerikkalaiset eivät tiedä, että on olemassa useita vaihtoehtoisia menetelmiä saada verensiirtoa varten leikkausta. Autologisen verensiirrot ovat paras vaihtoehto. Sana "oman veren" tarkoittaa yksinkertaisesti sitä, että vastaanottaja ja luovuttaja ovat sama henkilö. Seuraa ohjeita, jotta lääkäri tarjoaa sinulle autologisen verensiirron. Ohjeet\nSiirry Noblood verkkosivuilla (ks. Resources alla). Selaa alaspäin "voimavarat" alla ja valitse "Verensiirtoon Alternative"-linkkiä. Lue eri linkkejä klikkaamalla suoraan heille.\nKysy lääkäriltä, jos hän on tietoinen autologisen verensiirron. Lääkärin tulee antaa sinulle esitteen kaikkien kolmen autologisen verensiirron menetelmiä.\nsaada toinen lausunto, jos lääkäri vaatii, että tyyppinen leikkaus on hyvin alhainen riskejä ja kieltäytyy tilata autologisen verensiirron.\nSoita vakuutusyhtiöön ja tarkistaa, onko heillä tietoa autologisen verensiirron. Useimmat vakuutusyhtiöt virastot kattaa kustannuksia ja voi antaa sinulle tarjoajan tiedot.\npäättää millaisia autologisen verensiirron sinulle parhaiten tai valita kaikki kolme. Päätös on täysin sinun.\nKirjoita kaikki tarvittavat lomakkeet määräämä sairaalan ja lääkärin vastaanotolla.\nSeuraa hoitohenkilökunta ohjeita siitä, miten edetä kanssa autologisen verensiirron.\nLahjoita verta ennen leikkausta\nvierailu paikalliseen veren pankin tai sairaalan luovuttaa verta varastointiin ennen leikkausta.\ntäyttää kaikki vaatimukset olla verenluovuttaja. Lukemaan ja allekirjoittamaan verenluovutus muotoja.\nLahjoita oman veren varastointia varten paikallista veren pankin tai sairaalan 3-5 viikkoa ennen toimenpidettä.\nSeuraa hoitohenkilökunta neuvoja edelleen lahjoituksia.\nPyydä Intraoperative ja leikkauksen Veri Salvage\nTakaisin Noblood verkkosivuilla. Selaa alaspäin "voimavarat" alla ja valitse "Verensiirtoon Alternative"-linkkiä. Nyt valitse "verensiirtolakiin ei tarvita veretön leikkauksia" otsikko ja klikkaa sitä.\nLue artikkeli huolellisesti. Kiinnitä huomiota kuvassa ja klikkaa kuvaa ohjeiden mukaan.\nKuuntele audiona noin veretön leikkaus menettely valitsemalla otsikon ja klikkaamalla sitä.\nPaina "Back"-painiketta selaimen ja palaa Verensiirtolaite Alternative sivulla. Selaa alaspäin ja klikkaa "Blood pelastaa vuonna lonkan ja polven tekonivelleikkaus in Community Hospital: takautuvasti"-linkkiä.\nReview tietoa ymmärtää, miksi se on suositeltavaa, että Leikkauksen jälkeinen veren talteenotto suoritetaan kaikki polven ja lonkan leikkauksia.\nFeel kotonaan noin ottaa leikkausta. Olette tehneet tutkimusta ja ymmärtää asiakkaan oikeudet koskien autologisen verensiirron vaihtoehtoja.\nPyydä, että kirurgi käyttää sekä veretön leikkaus menettelyjä.\n· Miten Kohtele sappirakkosairaus\n· Eteeriset öljyt kivun\n· Halvin tapa korjata katkenneita hampaita\n· Mikä on Mucosal Neuroma?\n· Potilaan Avustusohjelmat ihmisille, joilla Medicare D\n· Nainen Hiiva Infektio Oire\n· How to Get Red Carpet Treatment päivystyspoliklinikalla\n· Anestesian Sinus Surgery Tärkeää Naispotilaiden\n· Miten Macuhealth voi estää silmänpohjan rappeuma\n· Nebulizer Hoidot COPD


Riston vanhojen Saabien projektit! - Sivu 48 - Foorumi – Saabclub.fi\nViesti Kirjoittaja nalleolut » Ke Elo 14, 2019 04:20\nKyseinen kumiosa kulkenu 2v jo mukana saab rompetoreilla ei ole kelvannu kellekkään vaikka ehjä osa on.\nViesti Kirjoittaja ristos » Ke Elo 14, 2019 13:23\nNäiden osien hankinnasta oli eilen kysymys? Lopulta tuo minulle tullut osa oli tullut Kajaanin Delta-auton varaosa-myynnin kautta. Delta myy täällä noita Saabin Orion toimittamia alkuperävaraosia. Uusi kalvo on nyt autossa kiinni ja polttoaine linja on nyt K-jetissä kunnossa.\nSitten kävi vielä viime viikolla säkä, kun löysin tuolta Suomussalmelta varapumpun kalvoineen ja lisäksi ihka uuden kalvon, niin oma varastoni on nyt kyllä kunnossa!\nViesti Kirjoittaja timotn » Ke Elo 14, 2019 22:19\nViesti Kirjoittaja pvdriver » La Elo 17, 2019 14:13\nKajaanin Delta-auto ei ole ollut olemassa vuosiin. Kyseistä osaa saa tilaamalla Saab Orion (Webshopin) kautta kaikilta jäljellä olevilta Saab -varaosatiskeiltä, lisäksi PCS ynnämuut merkkierikoistuneet varaosakauppiaat.\nViesti Kirjoittaja ristos » Ma Elo 26, 2019 20:18\nHiljalleen projektit lähtevät eteenpäin! Tarkoituksenani on hakea lauantaina ”Lappilaiseen” vaihtomoottori Pudasjärveltä. Siinä samalla tulee kyllä koko -89 mallin kolhun saanut autokin?\nEttei projektit vaan pääse loppumaan, niin hankin tänään vielä kotiseudultani -76 mallisen 96:sen. Kun ehdin hakea auton omaan talliin, niin sitten lisää uudesta hankinnasta! Kyllä tämä Saab on aika koukuttava auto.\nViesti Kirjoittaja ristos » Su Syys 01, 2019 10:11\nKyllä taitaa olla niin, että olen kroonikko näiden Saabien kanssa?!\nKävin Imatralla siirtämässä tutun auton, tutusta pihasta toiselle tutulle pihalle Karhunmäellä! Olen nähnyt aikoinaan tämän auton uutena, se tuli naapuriini. Olen nyt auton toinen omistaja. Autolla on ajettu 125672km. On tuo matkan varrella saanut merkkejä käytöstä vuosien aikana. Mutta parasta oli se, että kun perjantai-iltana autoon laitettiin akku, niin sehän lähti kerta laakilla käyntiin. Käyntiin lähti, mutta kierroksia ei kuitenkaan ottanut? No, ei muuta kuin tyhjäkäynnillä ajoon ja hyvin meni siirto 300 metriä, mutta loput siirrosta sitten narun jatkona. Siirto onnistui lopulta hyvin.\nSitten konepelti auki ja kasarin kimppuun! Focomo-kaasutin irti ja bensaan likoamaan yön yli. Eilen aamulla sitten liotus oli tehtävänsä tehnyt ja kaasuläpän akseli oli saanut liikuntakykynsä takaisin! Sitten kaasutin paikalleen ja kone käyntiin. Hyvin toimi ja koeajon jälkeen varmistui monta hyvää asiaa! Vaihteet toimivat hyvin ja vapaakytkin toimi erinomaisesti. Vetonivelet eivät napsuneet, siis perusasiat olivat kunnossa, hienoa!\nTämän jälkeen kurkistus auton alle. Pohja oli oikein hyvin aikoinaan suojattu ja ruostetta ei ollut. Ovien tiivisteet olivat, mitä olivat, mutta eivät tuota rakentelussa ongelmaa?! Auton kyljissä oli käytön jälkiä ja vaativat hieman peltisepän taitavia käsiä. ”korvamerkit” olivat kuluneet ja ne uusiutuu tietysti Klubikaupasta uustuotannolla. Auton ulkopuolisista osista ainut rikkinäinen osa oli vasemman takavalon lasi, mikä on laitettava hakuun?\nAuton sisällä kojelauta oli OK. Lattian matto oli, ikäänsä 43 vuotta, siisti. Takaistuimella ei oltu varmaan paljon istuttu ja takaosan sivuverhoilut olivat hienossa kunnossa. Sisustan ongelmia oli kaksi, kuljettajan oven verhoilu oli rikki ja kuljettajan istuimen verhoilu oli rikki.\nLopputulema oli, että sain tutusta kodista oikein hyvän aihion Vuoden 1976 Saab V4 L autosta edelleen kunnostettavaksi ja museoitavaksi! Tämän auton tekee mielenkiintoiseksi väri, Topaasin keltainen, tätä värikoodia käytettiin vain mallivuoden 1976 autoihin!\nLaitoin eilen jo homman käyntiin. Hain autoon uuden akun, uudet öljyt ja suodattimen sekä bensan suodattimen. Samalla hankin myös uudet tulpat ja kärjet sekä jäähdytysnestettä. Muutama polttimokin pitänee varmasti vaihtaa?\nKaverini Imatralla laittelee auton ajokuntoon. Jäähdytysjärjestelmä huuhdotaan oikein kunnolla ja vaihdetaan uusi jäähdytysneste sisään.\nNäiden toimenpiteiden jälkeen ajelen auton joko Saarijärven talliin tai sitten tänne Kajaaniin. Täällä sitten pesen ja myllytän värin ja saan lopullisen tilanteen selville.\nKyllä se taitaa olla niin, että minulle nämä perusautot sopivat parhaiten!\nViesti Kirjoittaja ristos » Su Syys 22, 2019 10:12\nKyllä se vaan on aika vaikeaa löytää juuri oikeaa 96:sen oviverhoilua? Olen nyt yrittänyt tavoittaa vasemman etuoven sisäverhoilupahvia? Oviverhoiluja on kyllä tarjolla, mutta oikeaa väriä on vaikea tavoittaa? Laitan tähän kuvan ehjästä oikean puoleisesta verhoilusta, missä näkyy hyvin tuo oikea väri, mitä etsin?\nJos tällainen ehjä vasemman oven verhoilu löytyisi, ilmoittaisitko ystävällisesti siitä minulle vaikka YV:n tai tämän palstan kautta!\nViesti Kirjoittaja mestari » Su Syys 22, 2019 11:50\ntere voin katsoa pinosta tuota ovipahvia, sattumoisin sitä on noin reilun merin verran erivärisiä ovipahveja säilössä kuivassa komerossa, mikäli muutkin tuskailevat ovipahvien huonon kunnon kanssa, niitä voi tulla katsomaan. aikoinaan huonoja ei edes otettu kyytiin vaan parhaat eli luulisi jonkin kuntoisia olevan. vuosimallit tosin rajoittuu johonkin kapeaan sektoriin eli 1970-1980\nViesti Kirjoittaja ristos » Su Syys 22, 2019 17:53\nPieni kevennys sunnuntai-iltaan!\nSaab on vahva auto, tässä loistava Satku metsämiehille syksyksi lisävarusteilla!\nNo, ei taida kuitenkaan enää ajoon kelvata, kun ”lappilainen” saa tästä ”uuden moottorin”! Kone toimii ihan hyvin. Vaihdon yhteydessä uusi kytkin vaan paikalleen ja sitten taas matka jatkuu!\nEilen tuon Pudasjärveltä hain, kiitos vaan Atelle! Ajettiin auto tänään alas trailerilta ja samalla nousi tuo mönkijä takakontin kautta komeasti katolle! Saabi on vahva auto ja katto kestää!\nViesti Kirjoittaja mestari » Su Syys 22, 2019 19:10\noikeen itekkö hirvesit sen tuonne ajaa\nViesti Kirjoittaja ristos » Su Syys 22, 2019 19:36\nNo en todellakaan, mutta kaverini tuon teki! Vaati yhden pienen apukeinon, mutta minkä?\nViesti Kirjoittaja pvdriver » Su Syys 22, 2019 19:41\nHirvenruhon voi lopuksi vetää vinssillä konepellille. Kyllä kotiväki kiittää reissusta palatessa.\nViesti Kirjoittaja vfr » Su Syys 22, 2019 19:56\nSu Syys 22, 2019 19:36\nViesti Kirjoittaja ristos » Ma Syys 23, 2019 07:09\nKyllähän se ramppi oli takapuskurin päällä, kuormalava! Hyvin on toiminut! Nyt leikki sitten vaihtuukin moottorin vaihtoon ja se lieneekin jutun seuraava aihe.\nViesti Kirjoittaja ristos » Pe Loka 11, 2019 18:42\nRakennusprojektin loppu häämöttää, niin ajatukset juoksevat jo kohti uusia hankkeita!\nTänään sitten laitoinkin tuon uuden 43 vuotiaan Saab 96L autoni liikennekäyttöön. Soitin kaverilleni Imatralle ja sovittiin, että hän käyttää auton tänään katsastuksessa!?\nTämä autohan oli aiemmin katsastettu 30.9.2008 ja sen jälkeen sillä ajettiin tyhjäkäynnillä 300 metriä ja vuorokauden kaasuttimen liottamisen jälkeen noin kilometri 30.8.2019!\nTänään sitten iltapäivällä Hannu tilasi katsastusajan ja ajeli autolla ennen katsastusta sen verran, että testaili auton toiminnot. No, äänimerkki ei toiminut ja hän vaihtoi uuden äänimerkin (hinta 6,50 euroa)! Sitten vain katsastukseen!\nJa mikä oli tulos? Auto sai kiitoksien kera leiman ja seuraava katsastus on 11.10.2020. Erityiset kiitokset tulivat hyvin toimivista jarruista ja erinomaisessa kunnossa olevasta alustasta ja pohjan ruostesuojauksesta! Lisäksi katsastaja oli ihmetellyt jarrulevyjen kuntoa ja oli arvellut, että ennen jarrulevyjen laatu lienee ollut aika paljon parempi kuin nyt?\nMinulla taitaa olla käsissäni ihan kelvollinen Saab 96! Laitoin auton kiireesti taas seisotaan, kunnes haen tuon katsastetun Saabin Imatralta tänne Kajaaniin!\nNyt alkaa kyllä mielenkiintoinen seikkailu tämän vanhan Saabin kanssa?\nPs. Jos jonkun tallista löytyy matalapenkkisen 96:sen niskatukien pehmiketyynypari, niin ota yhteyttä minuun. Tuota pehmiketyynyähän oli kahta mallia. 70-luvun alkupuolella tyynyissä oli pystyraidoitus tuossa mustassa muovipinnassa. Sitten 70-luvun loppupuolen malleissa näihin tyynyihin tuli reunoille pienet sivutuet. Kumpi tahansa malli kelpaisi minulle!


Elämää Onnenpähkinässä: Värin vaihtoa\nOlen ollut tekoblondina ja lyhyillä hiuksilla nyt reilut 4 vuotta ja alkaa tympimään. Sitä ennen pidin useamman vuoden mustia pitkiä hiuksia. Enää en jaksa alkaa kasvattamaan pitkiä hiuksia eikä päänahkani kestä mustalla värjäystä. Alkuperäinen värini on melko tumma, mutta ensimmäisiä harmaita alkoi ilmaantumaan jo 30:senä, kääk! Vetäisin siis hiukseni vaaleanpunaisella Lorealin sävyttävällä hoitoaineella, joka on yli puoli vuotta odottanut käyttöä pesuhuoneen kaapissa. Värin ei ole tarkoituskaan kestä kuin kolme pesua. Eilen viimeisetkin punertavat latvat poistuivat hiusten leikkuussa. Tuubista riittää useampaankin käyttökertaan, joten toistekin tämän teen.\nEilen vaihtui myös kynsien väri. Kahta eri sinistä, muutama valkoinen piste kahdessa kynnessä ja neljässä kynnessä pieni vaaleansininen bling-bling-kivi.\nLähettänyt Elämää Onnenpähkinässä klo torstaina, toukokuuta 14, 2015\nLovviisa 14 toukokuuta, 2015 10:38\nIhanata väriterapiiaa sinulla siellä :)\nElämää Onnenpähkinässä 14 toukokuuta, 2015 18:54\nVärivaihtelu virkistää :-)\nsatunNainen Paula 14 toukokuuta, 2015 10:41\nVäri on ilo!\nElämää Onnenpähkinässä 14 toukokuuta, 2015 18:55\nMukavaa pitkää viikonloppua sinullekin :-)\nTiia Koivusalo 14 toukokuuta, 2015 11:42\nUpeat kynnet ja jännä tuo Lorealin sävy. <3 Väri tuo energiaa ja piristää. <3\nElämää Onnenpähkinässä 14 toukokuuta, 2015 18:57\nKiitos kynsistä kuuluu tekijälle :-) Sävy näkyi utuisen roosana hiuksissa.\nTuitiina 14 toukokuuta, 2015 12:46\nKauniit kynnet :) Väriä harmaaseen keväseen!\nanneaulikki 14 toukokuuta, 2015 14:04\nKeväisiä värinvaihtoja sulla :) kynnet on taas niin kauniit ❤\nElämää Onnenpähkinässä 14 toukokuuta, 2015 18:58\nKynsientekijää en vaihda vaikka hänen luokseen onkin matkaa reilut 100km :-)\nAnniK 14 toukokuuta, 2015 16:18\nHiuspohdintoja käydään täälläkin. Lauantaina olisi aika kampaajalle ja nyt pohdin mitä tehdään. Olisin jonkinasteiseen muutokseen valmis. Kauniit kynnet taas sinulle laitettu!\nElämää Onnenpähkinässä 14 toukokuuta, 2015 19:00\nHiusten muutoksilla saa mukavaa vaihtelua :-) Kiitos.\nmaiju 14 toukokuuta, 2015 22:01\nLaitapa kuvaa ennen ja jäkeen hiuksista ;) Upea kynnet.\nElämää Onnenpähkinässä 15 toukokuuta, 2015 09:41\nEnpä kuvannut hiuksiani ja nyt väri jo poissa. Kiitos :-)\nBelladonna 14 toukokuuta, 2015 22:54\nVärin vaihto piristää aina kummasti. Kivat kynnet!\nLiisan kotona 15 toukokuuta, 2015 19:08\nTaas ihanat kynnet! Voi olisipa kiva nähdä väri hiuksissasi. Minä olen punatukkainen oikeasti, mutta ollut jo blondina monta vuosikymmentä. Kampaajani ei suostu värjäämään mulle minkäänlaista punertavaa. Olisi kiva kokeilla näin pitkän ajan jälkeen. Liisa\nElämää Onnenpähkinässä 16 toukokuuta, 2015 07:40\nKiitos :-) Väriä ei enää ole lainkaan enkä ottanut hiuksistani vaaleanpunaisina kuvaa. Ainetta jäi toiseenkin käsittelyyn, joten varmasti kesän aikana sävytän uudelleen.\nUnknown 17 toukokuuta, 2015 14:09\nVaihtelu virkistää hiusvärissäkin ja hmm ilmeisesti kevät toi "hiuskriisin, myös minulle.." Lyhyet hiukset ovat kivat, mutta nyt olen sitten miettinyt josko se hieman pidempi malli olisi parempi. (kasvattaminen on vain niin kamalaa, siis hiuksia ei saa laitettua kauniisti) Väriäkin olen harkinnut, sillä minulla ensimmäiset harmaat ilmeistyivät alle 30 v. Olin kauhuissani silloin, nyt en ole värjännyt hiuksia muutamaan vuoteen ja edessä on valkoinen raita...Osa luulee että värjään sen siihen! :D\nElämää Onnenpähkinässä 17 toukokuuta, 2015 16:25\nMiehillä ohimoiden harmaantuminen on charmikasta, mutta naisille ei :-) Harmaantuminen selkeänä raitana onkin hämäävää. Harvoille vain tulee siten.\nPihan edistymistä kesäkuosiin\nLitsis lätsis lotisee, sade maan nyt kastelee...\nJuhlaa ja sammalvelliä


Schiermonnikoog on kunta ja saari Friisinmaan provinssissa, Alankomaissa. Myös kunnan ainoa kylä on nimeltään Schiermonnikoog. Saari sijaitsee Länsifriiseinsaarilla, Pohjanmeressä. Asukkaita kunnassa on 949 (1.2.2008) ja maa-alueen pinta-ala 40,54 km². Vesialaa on 158,53 km², ja yhteispinta-ala on 199,07 neliökilometriä.\nKoordinaatit: 53°29′N, 6°10′E\n– Pormestari Bert Swart\n– Kokonaispinta-ala 199.07 km²\n– Maa 40.54 km²\n– Sisävesi 158.53 km²\nVäkiluku (1.2.2008) 949\nEnsimmäiset saaren omistajat olivat sisterssiläisluostarin munkit.\nNykyisin tuulen ja meren vuoksi saari "liikkuu" hitaasti etelään ja itään. Vuonna 1250 saari sijaitsi noin kaksi kilometriä nykyistä sijaintia pohjoisempana. Vuosina 1717 ja 1720 myrskyjen nostattamat vedet hautasivat Westerburenin kylän, joka oli syntynyt munkkien rakennusten läheisyyteen. Tulvien vuoksi kylä hylättiin. Vuonna 1756 uusi kylä, nimeltään Oosterburen, rakennettiin vanhasta kylästä itään. Nykyään tämä toinen kylä tunnetaan saaren nimen mukaan nimellä Schiermonnikoog.\nVuonna 1978 saarella oli asukkaita 900.\nMatkailu on tärkein tulonlähde Schiermonnikoogille. Saarella on leirintäalueita, noin 15 hotellia ja satoja loma-asuntoja. Saaren itäosassa on tärkeäksi muodostunut luonnonsuojelualue, jonne pääsy on rajoitettua lintujen pesimisaikana.\nAinoa julkinen kulkuväline saarelle on lautta Lauwersoogin satamasta. Jopa talvikuukausina lautta kulkee useamman kuin yhden vuoron päivässä. Matkailijoiden ei sallita tuoda autoa lautalle. Yleisin kulkuväline onkin polkupyörä ja pyöräilyreittejä on saarella ristiin rastiin.\nKartta Schiermonnikoogin kunnasta. Rajat esittävät osoitteiden ja rakennusten perusrekisterin mukaisia asuinpaikkoja (Basisregistratie Adressen en Gebouwen (BAG) woonplatsen).\n↑ a b Facta 2001, WSOY 1985, 14. osa, palsta 495\nKuvia tai muita tiedostoja aiheesta Schiermonnikoog Wikimedia Commonsissa\nMatkailutoimiston sivut (hollanniksi)\nNoudettu kohteesta ”https://fi.wikipedia.org/w/index.php?title=Schiermonnikoog&oldid=15727320”\nViimeksi muokattu 21. toukokuuta 2016 kello 16.07\nSivua on viimeksi muutettu 21. toukokuuta 2016 kello 16.07.


Ahdistus ja risti Jumalan työkaluna | Jouko Nieminen\nTämä aihe on mielestäni varsin ajankohtaista juuri nyt, kun perinteinen kristinuskon käsittäminen on täällä Suomessakin katoamassa, ja uudet tuulet ovat tuomassa toisenlaisia uskon käsityksiä. Niissä risti, siis suru, murhe, ahdistukset ja kaikki vaikeudet pyritään unohtamaan ja korvaamaan kevytmielisellä ja viihdyttävällä ilo-uskolla, missä Jumalasta yritetään tehdä meidän palvelijamme, ja meidän maallisen onnemme takuumies.\nJumalan rakkaus on erikoista. Luonnostaan ihminen ajattelee, että Jumalan rakkauden pitäisi olla sellaista, että ihminen ilman muuta kuollessaan pääsee iankaikkiseen elämään, kunhan elää kelvollisesti. Ja sen lisäksi saa elämänsä aikana myös maallisen hyvinvoinnin ja onnen.\nMutta: meidän pienten ja heikkojen uskovien kokemusmaailma kertoo kuitenkin usein toisenlaisista kohtaloista, joissa Jumala on kadonnut kokonaan ainakin oman tunnemaailmamme ulkopuolelle. Ja me koemme jäävämme aivan yksin elämään murheiden, kovien kokemusten ja ahdistusten sekä syntiemme keskelle. Haluan tämän opetuksen jakaa juuri niille, jotka vaikeroivat oman elämänsä ahdistusten ja syntisyyden kanssa tilanteessa, missä myös Jumala on vetäytynyt pois – eikä apua näy.\nAasaf ihmettelee psalmissa73 sitä, kuinka jumalattomat menestyvät, elävät rauhassa ja rikastuvat, mutta hänellä itsellään menee huonosti. Jakeessa13 hän toteaakin: ”Turhaan minä olen pitänyt sydämeni puhtaana ja pessyt käteni viattomuudessa: minua vaivataan joka aika, ja minä saan joka aamu kuritusta!” Kuitenkin myöhemmin jakeessa 28, sen jälkeen, kun hän oli ”päässyt sisälle Jumalan pyhiin salaisuuksiin”, hän kirjoittaa ”Sillä minun onneni on olla Herraa lähellä…”\nNyt meidän olisi hyvä ymmärtää, että onnea on kahdenlaista.\nRaamatussa mainitaan mies, nimeltään Job, erikoisena kovan onnen miehenä. Jobin kirjan alussa hänet kuvataan Jumalaa pelkäävänä, vanhurskaana miehenä, jolla kaikki asiat olivat myös maallisen elämän kannalta erinomaisen hyvin. Hän oli silloin mielestään onnellinen mies. Mutta sitten tapahtui, että Jumala puuttui hänen elämäänsä. Hän sai kärsiä erittäin suuria ahdistuksia ja koki äärettömän raskaita menetyksiä. Hänen onnensa siis otettiin häneltä pois, ja hänestä tuli sen sijaan toisenlaisen onnen mies. Job.6;2: ”Oi jospa minun suruni punnittaisiin ja kova onneni pantaisiin sen kanssa vaakaan!”\nRaamattu tuo siis esiin, että Job sai kokea elämässään ensiksi ihmistä miellyttävää onnea. Ja tämä hänen vanha onnensa perustui tasapainoiseen jumalasuhteeseen, mutta lisäksi juuri tällaiseen ihmisten tänäänkin arvostamaan ja tavoittelemaan onneen, jonkinlaiseen pehmo-onneen. (Siis mukavaan elämään myös ajallisessa hyvinvoinnissa, missä oli helppo olla Jumalalle kiitollinen!) Kukapa ei tästä tykkäisi? Jobin elämän keskipiste oli hänen suhteensa elävään Jumalaan. Ja juuri siksi Jumala saattoi antaa hänelle jotakin sellaista, mikä voi opettaa myös meille Jumalan lapsille hengellisen siunauksen ja uskon rikkaampia muotoja.\nMutta mitä ovat nämä kaksi onnen tilaa, pehmo-onni ja kova onni? Annetaanpa Raamatun kertoa meille. Jobin kirjan luvussa 30, jakeessa 15 hän sanoo: ”Kauhut ovat kääntyneet minua vastaan; niinkuin tuuli sinä pyyhkäiset pois minun arvoni, ja minun onneni katoaa niinkuin pilvi.”\nJakeessa 20 Job sitten kertoo, mitä tuo katoava pehmo-onni tuo hänen elämäänsä: ”Minä huudan sinua, mutta sinä et vastaa minulle; minä seison tässä, mutta sinä vain tuijotat minuun”. Jumala on siis läsnä hänen elämässään. Mutta Jumala on samalla poissa. Hän kätkeytyy, vaikenee, eikä selitä mitään – jättää vain Jobin ikään kuin täysin yksin.\nNiin, Job siis menettää pehmo-onnensa, mutta sen kanssa paradoksaalinen kova onni suurten ahdistusten muodossa vyöryy hänen elämäänsä. Mutta – mitä on tämä Jobin kova onni? Jakeessa 15 käytetty sana (”onneni katoaa niin kuin pilvi”) sana onni on alkutekstissä, tässä yhteydessä aika yllättävä: Tämä katoava pehmo-onnen tila on hepreaksi jeshua, Jeesus, pelastaja.\nJumala on läsnä, kaikkein lähimpänä juuri silloin, kun me emme häntä näe emmekä koe. Vaikka janoamme Häntä!\nLuther opettaa, että juuri silloin, kun Jumala vie meidät uskossamme pimeään, eikä meillä ole mitään, mihin tarttua, silloin Hän on meitä lähinnä. Tästä Luther käytti nimeä: pimeä usko. Juuri sitä uskoa Jumala tahtoo saada meissä aikaan piiloutumalla omalta lapseltaan. Juuri tämä pimeä usko on sitä varsinaista uskoa. Se on meissä, vaikka me emme näe, emme koe, emmekä tunne mitään.\nJumala itse katoaa – ahdistusten ja kovan onnen keskelle jää vain Jumalan sana! Vain Jumalan lupaus! Jää evankeliumi. Kaiken muun voi elämä meiltä viedä, mutta Kristus jää.\nNyt puhun siis tässä sellaisista ahdistuksista, joissa Jeesus katoaa myös meidän elämästämme. Emme koe mitään, olemme mielestämme hylättyjä, yksin jätettyjä oman kovan onnemme varaan. Ja hengelliset ahdistukset, (jotka ovat kaikista ahdistuksista pahimmat), vyöryvät meidän päällemme.\nMutta – on hyvä tietää, että Raamattu ja kristittyjen historia on täynnä ihmisiä, jotka ovat oppineet tuntemaan Jumalaa ja Kristusta läheisemmin juuri vainojen ja kovien ahdistusten keskellä.\nÄiti Teresan sielunhoidolliset kirjeet\nOtan erään, ehkä aika äärimmäisen esimerkin tästä Jumalan piiloutumisesta.\nAinakin vanhemmat muistavat varmaan tällaisen henkilön kuin Äiti Teresa. Hän oli albanialainen nunna, pienikokoinen, harmaa nainen, jolla oli monia terveydellisiä heikkouksia. Hän eli v. 1910 – 1997. Nuorena tyttönä hän painotti ”kätkössä eletyn, tavallisen elämän” merkitystä ja vertasi sitä Jeesuksen 30-vuotiseen hiljaiseloon ennen julkisen toimintansa aloittamista.\n51 viimeistä elinvuottaan hän vietti Intiassa Kalkutan slummeissa jakaen elämänsä niiden ihmisten kanssa, jotka viruivat hylättyinä ja kuolevina Kalkutan kaduilla ja slummeissa. Muistan jo 70-luvulla, kuinka arvostin ja ihailinkin tätä mitättömän oloista naista, jolle ei mikään muu merkinnyt mitään, paitsi se, että saa jakaa elämänsä ja osoittaa Kristuksen rakkautta kaikkein pienimmille ja syvimmällä tavalla hylätyille ihmisraunioille. Käytännössä, joka päivä, aamusta iltaan.\nKun hän oli aloittanut työnsä Jeesuksen kutsusta, hän oli yksin valtavan Kalkutan kaupungin kaduilla. Ilman mitään apua, vain Jeesukseen luottaen… Vuosikymmenet hän sitten hoiti verisiä, kuolevia, kodittomia, nälkäisiä ihmisraukkoja omin käsin. Jonkin verran hänen kuolemansa jälkeen löydettiin sitten jostakin hänen kirjeitään, jotka hän oli lähettänyt omalle sielunhoitajalleen. Ja vaikka hän oli pyytänyt, että ne hävitettäisiin, niin ne kuitenkin julkaistiin myöhemmin kirjana USA:ssa.\nNäiden kirjeiden sisältö aiheutti katolisen kirkon piirissä suuren hämmingin, joka yritettiin kyllä lakaista nopeasti maton alle. Siellähän tällaista ”pimeää uskoa” tai ”kovaa onnea” ei taidettu ymmärtää lainkaan.\nMuutamia otteita näistä kirjeistä:\nSielunhoitajalle: ”Jeesus rakastaa sinua hyvin erityisellä rakkaudella: Mitä minuun tulee, hiljaisuus ja tyhjyys on niin suurta, että katson, enkä näe… kuuntelen, enkä kuule … kieli liikkuu, mutta ei puhu. Niin syvä kaipaus Jumalan puoleen, torjuttu, tyhjä, ei uskoa, ei rakkautta, ei paloa. Sielujen pelastus ei sytytä – taivas ei merkitse mitään… Hymy on naamio tai viitta, joka peittää kaiken. Puhuin niin kuin sydämeni olisi täynnä rakkautta Jumalaa kohtaan, hellää, henkilökohtaista rakkautta. Jos olisit ollut siellä, olisit sanonut: Mitä tekopyhyyttä!”\nTeresa vertaa kokemuksiaan helvettiin ja myöntää epäilleensä, onko taivas ollenkaan olemassa. Hänen kirjeissään on myös selviä viittauksia epäilyksiin Jumalan olemassaolosta.\n”Rukoilkaa erityisesti, etten pilaa Hänen työtään, ja että Herramme ilmaisee itsensä – koska sisälläni on niin hirveä pimeys, ikään kuin kaikki olisi kuollutta. Tämä on ollut suunnilleen samanlaista siitä alkaen, kun aloitin työn. Minulle on kerrottu, että Jumala rakastaa minua, ja kuitenkin pimeyden ja kylmyyden ja tyhjyyden todellisuus on niin suuri, että mikään ei kosketa sieluani…”\nMitä tämä on? Onko tämä Herran tie, vai jotain muuta? Kun ei ole hengen paloa, ei Jumalan läsnäolon tuntua, ei ihmeitä. Vain itsensä ja elämänsä uhraavaa rakkautta ilmaan minkäänlaista palkkaa. Ei edes tunteita. Raamatun evankeliumin sanoma on kirkas ja selvä. Jumalan rakkaus on kaikkia varten, mutta usein on niin, että juuri ne, jotka ovat omassa elämässään kovia kokeneet, ottavat sen vastaan. Jumalan rakkaus ei koskaan ole pehmorakkautta. Jumalan rakkaus on kuin maahan kaadettu vesi. Se etsii tiensä aina vain alemmas, kunnes se jää kaikkein syvimpiin paikkoihin. Ja nämä paikat ovat useimmiten niitä elämän kohtaloita, josta me sanomme: Nämä eivät meitä miellytä.\nApostoli Paavalia ne miellyttivät. 2.Kor.12;9 Jeesus sanoi hänelle ”Minun armossani on sinulle kyllin; sillä minun voimani tulee täydelliseksi heikkoudessa”. Siihen Paavali sitten itse jatkaa: ”Sentähden minä mieluimmin kerskaan heikkoudestani, että Kristuksen voima asettuisi minuun asumaan. Sentähden minä olen mielistynyt heikkouteen, pahoinpitelyihin, hätään, vainoihin, ahdistuksiin, Kristuksen tähden; sillä kun olen heikko, silloin minä olen väkevä”.\nPaavali oli mielistynyt ahdistuksiin. Se ei tarkoita sitä, että hän olisi tykännyt ahdistuksista. Ei hän arvostanut ahdistuksia sinänsä. Hän oli niihin mielistynyt vain Kristuksen tähden. Koska hän oli nähnyt, että juuri silloin Kristus sai asua hänen haavoitetussa elämässään kaikkein syvimmin.\nJumalan lapselle on luvattu ahdistusta\nJumalan lapselle on luvattu ahdistusta tämän maailman keskellä. (Apt.14;21-22): Ja julistettuaan evankeliumia siinä kaupungissa ja tehtyään monta opetuslapsiksi he (Paavali ja Barnabas) palasivat Lystraan ja Ikonioniin ja Antiokiaan ja vahvistivat opetuslasten sieluja ja kehottivat heitä pysymään uskossa ja sanoivat: ”Monen ahdistuksen kautta meidän pitää menemän sisälle Jumalan valtakuntaan”. Tämä kehotus ei tarkoita vain sitä, että ihminen pelastuu ahtaan portin kautta, vaan myös sitä, että vain monien ahdistusten riepoessa meidän elämäämme me opimme todella tuntemaan Kristusta, hänen kärsimystensä osallisuutta ja alamme rakastaa ristiä kalleimpana Jumalan aarteena keskellä tätä maailmaa.\nApostolit siis kehottivat pysymään uskossa siitä huolimatta, että se merkitsee monia ahdistuksia. Ja kun Raamattu sanoo ”monia” (kr. pollos), niin se merkitsee todella runsaasti ahdistuksia. Ja kun Raamattu sanoo ”ahdistuksia”, (kr. thlipsis), niin tällä sanalla on ainakin 7 merkitystä, mitä se pitää sisällään: Suruja, paineita, tuskia, painavia taakkoja, vainoja, ahdistavuutta ja ikävyyksiä… Ehkä tätä kaikkea voisi kutsua yhteisellä nimellä: risti!\nTämä on totuus, joka koskee jokaista Jumalan lasta, joka tahtoo pitää kiinni pelastuksesta ja Kristuksesta. Ja vieläpä jotenkin tahtoisin kuvailla sitä tällä tavalla: Mitä kauemmin ja pidemmälle olemme saaneet Jeesusta seurata, sitä syvemmät ja kovemmat ovat olleet ne koettelemukset, joita meille on annettu. Mitä enemmän olemme saaneet ottaa vastaan armoa ja oppineet sitä tuntemaan, sitä syvemmin ovat samalla omat synnit ja ahdistukset kalvaneet omassa elämässä. Mitä suuremmaksi uskomme kasvaa, ja mitä suurempia lahjoja saamme Jumalalta, sitä syvemmissä ja pimeämmissä kohtaloissa kulkee usein polkumme tässä maailmassa!\nMatt.10:38) Jeesus siis sanoi: ”ja joka ei ota ristiänsä ja seuraa minua, se ei ole minulle sovelias”. Älkää nyt pelästykö, ei tämä ole kovaa puhetta. Tämä ei tarkoita sitä, että meidän tulisi kantaa ristiä niin kuin Jeesus. Hän on jo kantanut oman ristinsä kaikkien meidän edestämme Golgatalle, ja samalla kantanut meidän syntimme helvetin syvyyteen. Kaikki on jo täytetty!\nSen sijaan meitä kehotetaan ottamaan oma ristimme. Se merkitsee yksinkertaisesti sitä, että me suostumme siihen elämään, minkä Jumala on tahtonut meille antaa, ja minkä Hän on meitä varten varannut. Juuri tässä on se tie, johon kätkeytyy ”salattu elämä Kristuksen kanssa Jumalassa”.\nMutta. Tässä ollaan nyt samalla äärimmäisellä ”vedenjakajalla”.\nUskallan sanoa, pitkän harkinnan jälkeen, mahdollisimman selvästi: Tänä aikana ei meidän kristittyjen parissa tässä maassa enää ole vain yksi Kristus, vaan niitä on kaksi. Ei meillä ole kahta toisistaan poikkeavaa käsitystä samasta Kristuksesta, vaan meillä ON kaksi eri KRISTUSTA. Oikea ja väärä.\nOikea Kristus on Jumalan teurastettu Karitsa, joka on ottanut pois maailman synnin. PISTE. Väärä kristuskin voi tämän sanoa, mutta se korvaa pisteen kaksoispisteellä, ja alkaa selittää, mitä kaikkia etuja sovitus tuokaan uskovien elämään! Valhekristus, johon esim. Ilm.13;11 viittaa: Peto, joka näyttää ulospäin karitsalta, mutta puhuu niin kuin lohikäärme, perkele.\nMartti Lauerma on todennut: ”Luulin enkeliä valkoiseksi, kunnes näin Sertolla pestyn perkeleen”!\nVäärää Kristusta ei tunnisteta siis siitä, miltä se näyttää ulospäin, vaan sen puheesta. Mitä valhekristus puhuu? Se tarjoaa meille sitä ihmistä miellyttävää pehmo-onnea jumalallisena lahjana. Se sanoo:\nJumala tahtoo päästää teidät kaikista ahdistuksista, vaikeuksista, murheista, kaikista suruista, paineista ja tuskista. Kaikesta vaivannäöstä ja kaikesta köyhyydestä. Ja kaikista sairauksista ja synneistä. Sen sijaan Hän tahtoo johtaa lapsensa hyvinvointiin ja yltäkylläiseen maalliseen elämään, koska hän rakastaa teitä… Todellisuudessa tämän toisen jeesuksen peitelty sanoma on tämä: Jumala tahtoo vapauttaa teidät RISTISTÄ.\nMutta mitä sanoikaan Raamattu? ”Monen ahdistuksen kautta kulkee tie sisälle Jumalan valtakuntaan”.\nHuomaathan rakas ystävä: Ei näissä puhu sama Jeesus. Näiden puheiden suunta on kokonaan toisilleen päinvastaista. Jeesus, Jumalan Karitsa ei koskaan puhu meille helposta elämästä uskon palkintona, vaan aina päinvastoin tahtoo osoittaa meille ristin rakkauden syvenevää osallisuutta meidän elämässämme.\nJumalan rakkaus ei koskaan tule meidän elämäämme muun kuin ristin kautta. (Joh.3;16). Niin on Jumala maailmaa rakastanut … (Niin = houtos ei merkitse määrää vaan tapaa): Tällä tavalla on Jumala rakastanut…\nTie ristiltä ei lähde takaisin tämän maailman onneen, vaan syvemmälle Kristuksen haavojen tuntemiseen. Niitähän vielä taivaassakin ylistetään! Meidän suhtautumisemme ristiin ja ahdistuksiin näyttää lopulta sen, onko meidän Jeesuksemme Kristus, Jumalan poika. Vai onko se tätä pehmo-onnea tarjoava toinen jeesus.\nJumalan lasten kokemuksia Raamatussa.\nAabraham oli Jumalan ystävä. Kuitenkin Jumala panee hänet vuosikymmeniksi kulkemaan pitkin erämaita vain löytääkseen itsellensä kodin. Ja lopulta käskee häntä surmaamaan oman poikansa Iisakin, mikä merkitsee hänelle enemmän kuin mikään muu maailmassa.\nJoosef oli Israelin lempilapsi. Hänet myydään omien veljiensä toimesta orjaksi Egyptiin. Ei voi olla kysymättä: Tällaisia kohtaloitako Jumala antaa lempilapselleen?\nPaavali. Herra opettaa Paavalia rukoilemaan ja näyttää hänelle taivaita, mutta kun tämä pyytää monien ahdistusten ja vainojen keskellä vapautta saatanan enkelin hänelle tuottamista kärsimyksistä, hänen rukouksensa sivuutetaan. Näin Jumala kohtelee miestä, joka ahertaa yli voimiensa vain saadakseen kirkastaa Kristuksen evankeliumin?\nJohannes Kastaja. Hän oli suurin vaimoista syntyneiden joukosta, ja Yljän ystävä. Häntä Jumala opettaa istumaan täysin hyljättynä pitkiä aikoja Herodeksen vankityrmässä. Eikä häntä tapeta kunniakkaasti marttyyrina. Hänen kuolemansakin on täynnä perkeleen ivaa. ”Tuo minulle lautasella Johannes Kastajan pää”! Näinkö Jumala kohtelee Yljän suurinta ystävää?\nKaikki nämä, ja monet muut olivat uskon miehiä! Tämä kertoo meille, että usko ja ”siunausten” näkeminen tässä elämässä, kulkee ainakin yleensä tosi kaukana toisistaan! Merkillistä on Jumalan tie. Näin ihmeellisesti hän toimii niiden elämässä, joita hän rakastaa eniten. Näille Hän antaa suurimmat lahjansa ja näitä hän kunnioittaa eniten.\nJa miten se sitten näkyy heidän elämässä? Merkillistä – vai mitä: Jumala vaikenee ikään kuin ei tahtoisi olla missään tekemisissä heidän kanssaan. Hän sallii kaiken surun ja hädän jatkuvasti olla heidän vierainaan. Hän jättää heidät omien syntiensä ja heikkouksiensa valtaan niin, että he kohta kauhistuvat omaa katastrofaalista tilaansa. Ja hän päästää perkeleen rusikoimaan heitä heidän elämässään.\nLainaan tässä nyt hetken osittain myös Carl Olof Roseniuksen ajatuksia.\nKun sitten nämä Jumalan ihmiset ahdistuksissaan etsivät Jumalaa, ainoaa Lohduttajaansa ja auttajaansa, niin Jumala antaa pitkien aikojen vain kulua. Ikään kuin hän ei kuulisi heidän rukouksiansa ollenkaan. Niin että paha tulee yhä pahemmaksi, maallinen ahdinko yhä kasvaa ja hengellinen ahdistus yhä syvenee.\nSilloin me jumalan lapsiparat huokaamme arkoina ja raskautettuina, ja meistä tuntuu, että Jumala on meidät kokonaan hylännyt. Me näemme omat syntimme liian suurena ja ymmärretään, että Jumala on tehnyt ihan oikein, kun on meidät hylännyt.\nTällaisessa tilanteessa mm. Jeremia vaikeroi: (Val.3;3-8): ”Juuri minua vastaan hän kääntää kätensä, yhäti, kaiken päivää. Hän on kalvanut minun lihani ja nahkani, musertanut minun luuni. Hän on rakentanut varustukset minua vastaan ja piirittänyt minut myrkyllä ja vaivalla. Hän on pannut minut asumaan pimeydessä niinkuin ikiaikojen kuolleet. Hän on tehnyt muurin minun ympärilleni, niin etten pääse ulos, on pannut minut raskaisiin vaskikahleisiin. Vaikka minä huudan ja parun, hän vaientaa minun rukoukseni”. Kuitenkin, niin kuin tiedämme, Jeremia samalla toimi Jumalan väkevänä profeettana, josta on meille jäänyt 73 sivua Raamattuun vakavaa tekstiä.\nMutta kaikkein paras esimerkki on meille Jeesus itse, Jumalan rakastettu Poika. Kukaan ei voi koskaan tehdä enemmän hyvää kuin hän teki, ja elää enemmän Jumalan tahdossa kuin hän eli. Ja kuitenkin hän kohta on syvemmässä hädässä kuin kukaan toinen voi ikinä olla. Getsemanessa Hän hikoilee verta ahdistuksensa suuruudessa. Ja ristillä hän huutaa oikeasti hyljätyn huutoa pimeyteen…\nJo (psalmissa 22;2-3) Jeesus valittaa: ”Jumalani, Jumalani, miksi minut hylkäsit? Miksi olet kaukana, et auta minua, et kuule valitukseni sanoja? Jumalani, minä huudan päivällä, mutta sinä et vastaa, ja yöllä, enkä voi vaieta”.\nKaikki Jumalan pyhät kautta Raamatun historian ovat kulkeneet tätä samaa tietä. Ne, jotka ovat olleet armon tuttavia, ovat samalla huokailleet raskaissa ahdistuksen kuiluissa. Mutta tässä on totuus: Armoa ei voi kukaan oppia oikein tuntemaan ilman sitä, että synti, kadotus, kärsimys ja ahdistus ovat läsnä heidän elämässään. Mutta jos kerran ovat Jumalan pyhät ennenkin kulkeneet sitä samaa tietä, mitä myös Jeesus kulki, niin miksi me emme kulkisi?\nEikö meidänkin kannata asennoitua elämään samalla tavalla? Siis lakata odottamasta jotakin muuta ja odottaa vain osallisuutta Kristuksen haavoihin ja niihin liittyvästä ylösnousemuksen voimasta. Joka lopullisena näkyy vasta ylösnousemuksen hetkellä. Sillä onhan siis niin, että se, jonka uskoa ei koetella kovissa kiusauksissa ja ahdistuksissa, on ilman tätä oikeaa uskoa.\nNiin kuin (Hebr.12;8) sanoo: ”Mutta jos te olette ilman kuritusta, josta kaikki (pyhät) ovat osalliseksi tulleet… silloinhan te olette äpäriä ettekä lapsia.”\nJokaista oikeaa kristittyä koetellaankin vähintään niin paljon, että heidän on vaikea uskoa Jumalan armoon omalla kohdallaan. Ja tämän lisäksi Jumala antaa sielunvihollisen ja tämän maailman koetella häntä kaikin tavoin niin, että ei hän paljon lepoa saa.\nMinäkin olen usein vuosien varrella ollut niin kovissa ja pitkissä ahdistuksissa, että olen ollut täysin varma siitä, että Jumala ja perkele ovat yhdessä liittoutuneet minua vastaan saadakseen kiduttaa minua mahdollisimman tehokkaasti…\nMutta sitten, kun Jumala yhdessä hetkessä laskee oman rauhansa ahdistetun lapsensa sydämelle, niin silloin saa kokea niin autuasta onnea, että on hetken päästä valmis antamaan kaiken tapahtua uudestaan!\nPaavali kirjoittaa (Fil.3;7-11): ”Mutta mikä minulle oli voitto, sen minä olen Kristuksen tähden lukenut tappioksi. Niinpä minä todella luen kaikki tappioksi tuon ylen kalliin, Kristuksen Jeesuksen, minun Herrani, tuntemisen rinnalla, sillä hänen tähtensä minä olen menettänyt kaikki ja pidän sen roskana – että voittaisin omakseni Kristuksen ja minun havaittaisiin olevan hänessä ja omistavan, ei omaa vanhurskautta, sitä, joka laista tulee, vaan sen, joka tulee Kristuksen uskon kautta. Sen vanhurskauden, joka tulee Jumalasta uskon perusteella; tunteakseni hänet ja hänen ylösnousemisensa voiman ja hänen kärsimyksiensä osallisuuden, tullessani hänen kaltaisekseen samankaltaisen kuoleman kautta, jos minä ehkä pääsen ylösnousemiseen kuolleista”.\nPaavali siis toteaa, että juuri hänen kokemansa rajut kohtalot, joissa hän on menettänyt oman elämänsä, ovat kiinnittäneet hänet Kristukseen. Ja antaneet kaiken muun, (siis tämän maailman onnen), tilalle Kristuksen vanhurskauden tuntemisen. Se on tapahtunut sen uskon kautta, minkä hän on tullut tuntemaan juuri näiden kärsimyksen ja ahdistuksen osallisuudessa.\nKärsimys Jumalan työkaluna\nSe, millä tavalla Jumala voi sinua käyttää, nousee useimmiten sinun suurimmasta heikkoudestasi.\nEsim. Kristityn vaellus kirjan kirjoittaja John Bunyanin hengellinen kärsimys, mitä hän joutui kokemaan, oli kerta kaikkiaan järkyttävää. Vuosikausia hänen syntinsä vaivasi häntä niin ankarasti, että sitä ei moni ikinä kestäisi. Hän eli täydessä toivottomuudessa ja varmuudessa siitä, että joutuu suoraan helvettiin.\nJa kun hän tässä ahdistuksessa pääsi vähän hengittämään, hän joutui vankilaan. Vuosia hän vain siellä odotti teloitustaan… Ei siis mikään ihme, että JB:n kirja Kristityn vaelluksesta on niin poikkeuksellisen voimakas. Miksi? Koska suurin osa siitä on hänen omaelämäkertaansa!\nJa heitä on paljon, paljon muitakin: Mm. Charles Spurgeon, George Whitefield ja Wesleyn veljekset. He olivat kaikki sisäisten tuskien raatelemia. Spurgeon kirjoittaa eräässä kirjassaan: ”Mieluummin kärsisin seitsemän vuotta kauhistavasta taudista kuin kärsisin siitä hirvittävästä olosta, mikä synnin syvyyden ymmärtäminen tuo tullessaan.” Ja voitte olla varmoja, että tätä hän ei ole oppinut kirjoista, vaan kokenut omassa ruumissaan.\nEi ole siis mikään ihme, että näiden miesten hengellinen palvelutyö on ollut siunatumpaa kuin useimpien sellaisten kristittyjen, joita sisäiset tuskat eivät ole raadelleet. Hyvin lohdullista on tietää tämäkin: Traumat saattavat valmistaa meitä Jumalan työhön paremmin kuin mitkään muut asiat!\nEsimerkkejä näistä voisi esittää tuntikausia. Mutta ehkä ymmärrämme, että suurelle määrälle kristittyjä Jumalan lapsia juuri kärsimykset ovat olleet heidän hengellisen palvelutyönsä ”salaisuus”. Heidän elämässään on ollut vaiheita, jolloin he kaikkein vähiten olisivat ikinä voineet tai halunneet ottaa vastaan vielä kaiken muun päälle näitäkin koettelemuksia. Vaiheita, joissa paras ja usein ainoa vaihtoehto olisi vain kuolema.\nMutta: Silloin heitä valmistettiin Jumalan palvelemiseen paremmin kuin millään muulla tavalla.\nMitä pyhempi – sitä pahemmat koettelemukset\nAnton Praetorius, saksalainen reformoitu pappi uskonpuhdistuksen jälkeen (1600-luvulta) on puhunut tästä käsittelemästämme aiheesta seuraavat sanat:\n”Jokaisella kristityllä täytyy olla ensinnäkin sielunvihollinen. Sitten hänellä täytyy olla Juudas. Sitten Kaifas ja Pilatus. Nämä ruoskivat hänet verille. Kun yksi lakkaa lyömästä, tulee kaksi muuta jatkamaan. (Kun he lopettavat, tulee neljä muuta, toinen toistaan pahempia, jatkamaan). Ja niin jatkuu, kunnes kärsimys täyttyy… Mitä pyhempi ihminen on, sitä vaikeampia koettelemuksia hänen täytyy kokea. Mitä nöyryytetympi ja pyhitetympi kristitty on, sitä katkerampia kokemuksia hänellä tässä maailmassa on. Ja usein hänellä ei ole ainoatakaan, joka häntä lohduttaisi!” Näin siis Praetorius.\nNiin. Tällä tavalla Jumala opettaa meille, mitä oikea usko on. Juuri siksi Jumala ei ota syntiturmelusta pois. Juuri siksi Hän antaa pahan ajaa meitä kiinni Jeesuksen haavoihin.\nJuuri siksi hän antaa koko syntitulvan, kaiken sisäisen turmeluksen ja suuren joukon pahoja henkiä olla täällä, ahdistaa meitä ja vaikuttaa meissä ja meidän asioissa! Ja se pimeys ja ahdistus, joka tästä kaikesta seuraa, ahdistaa kaikkein eniten juuri sitä, joka sydämessään haluaisi olla pyhä ja puhdas, hengellinen ja Jeesuksen mielen mukainen.\nJa lisäksi jokaisen uskovan sielu on kuin avoin haava, missä jo pieni hiekanjyvä tai pieni tuulen henkäys aiheuttaa suurta kipua. Näin ei ole siis mikään ihme, että me tunnemme suurta tarvetta kokoontua tänne särkyneiden majataloon, Jumalan kämmenelle. Oppimaan uskoa ja armoa – sitä, mitä ei kukaan voi missään muualla oppia. Kuin silloin, kun on pakko jäädä kokonaan Jumalan varaan.\nJumala tuntee meidät jokaisen. Hän ei koskaan anna meille enemmän taakkaa, kuin mitä Hän näkee meidän kestävän. Onhan jo Mooseksen kautta annettu armollinen sanoma tästä: Astiat, jotka eivät tulta kestä, puhdistetaan vain huuhtelemalla haalealla vedellä.\nJos joku on kuullut tässä opetuksessa tänään Kristuksen äänen, niin tahdon onnitella sinua. Jeesus onnittelee vuorisaarnan alussa kuulijoita tällä tavalla: ”Autuaita ovat hengellisesti köyhät, sillä heidän on taivasten valtakunta. Autuaita ovat murheelliset, sillä he saavat lohdutuksen. Autuaita ovat hiljaiset, sillä he saavat maan periä jne…”\nJokainen näistä ”pyhityksen portaista” vie alaspäin. ”Autuas sana (kr. makarios) merkitsee juuri onniteltavaa. (”mak” etuliite merkitsee etenevää, kasvavaa, laajenevaa, (tässä siis) onnen tilaa, Jumalan armosta).\nSe onni ei ole sitä pehmo-onnea, mitä tämän maailman ruhtinas tahtoo antaa, vaan sitä kovalta onnelta näyttävää armoa, mihin on kätketty Jumalan mielisuosio kaikkia niitä kohtaan, joille Kristus ja hänen ristinsä riittää.\nVain siinä lopulta toteutuu Jumalan kaikki lupaukset täydellisenä.\n(Kirjoitus perustuu osittain Per-Olof Malkin kirjoitukseen Armo riittää lehdessä)\n← Mitä on tapahtumassa Kristinuskolle Suomessa – Video\tEnsimmäinen rakkaus ja luopumuksen aika →\n1 thought on “Ahdistus ja risti Jumalan työkaluna”\nKiitos tästä kirjoituksesta. Tämä rohkaisee ja lohduttaa pimeässä yössä kulkevaa valtavasti.


.Mustaa valkoisella: Hyvästi, Madeleine de Kruif\nSorsa Kakadu 28. joulukuuta 2012 klo 20.23\nKivan oloinen hepsu kyseessä :) Jotenkin tuntuu, että hirveesti lopetetaan heppoja nyt, kun tallilta missä käyn on vuoden sisään lopetettu 3 hevosta ++ 2 ponia 2010 joulukuun 20. päivä.\nMutta miten tuonne sivuun saa kuvakkeilla nuo eri sivut, esim. Lillasta, sinusta ja tiineydestä?\nIitu 29. joulukuuta 2012 klo 19.32\nMenet "ulkoasu" kohtaan ja laitat "Lisää gadget". Etsi sieltä "lisää kuva" ja lataa siihen haluamasi kuva (Tuollaisen kuvan teet siis niin, että etsit valitsemasi kuvan, muokkaat sitä haluamaksesi (itse muokkaan gimpillä) ja kirjotat kuvaan haluamasi tekstin, kuten esim. Lilla tai Tiineys). Huomaat ladatessasi kuvaa varmasti "linkki" kohdan, johon kirjoitat siis sen, mihin kuvasta napsauttamalla on tarkoitus päästä. Jos siis haluat vaikka, että siitä pääsee Lillan esittelysivulle, menet ensin sinne ja kopioit osoitteen, jonka jälkeen liität sen "linkki" kohtaan.\nLili 29. joulukuuta 2012 klo 15.52\nVoi harmi :( Ihana heppa kuitenkin ilmeisesti on ollut :D\nIitu 29. joulukuuta 2012 klo 19.27\nOlihan tuo rakas hevonen. Enää vaan tuo lopetus ei niin riipaissut sydämestä, kun ei vuoden 2008 jälkeen ole kuitenkaan nähnyt heppaa kuin kerran.\nAnni:) 3. tammikuuta 2013 klo 17.13\nMielettömän hieno blogi ja ihana hevonen!


Reino Savukoski löysi hukkuneet kalastajat Sellinjärvellä Venäjällä - Itä-Savo\nReino Savukoski löysi hukkuneet kalas...\nJulkaistu 18.11.2017 15:47\nReino Savukoski löysi hukkuneet kalastajat Sellinjärvellä Venäjällä\nHukkuneitä ei vielä ole pystytty nostamaan kovan tuulen takia.\nMiesten vene oli kaatunut ja löydettäessä verkot olivat kiertyneet potkurin ympärille. Hukkuneiden etsintöihin erikoistunut Savukoski paikallisti hukkuneet 16 metrin syvyydestä torstaina iltapäivällä.\n— Kova tuuli estää vainajien noston toistaiseksi. Odottelemme venäläissukeltajien kanssa tuulen tyyntymistä. Havainto on varma, niin monta hukkunutta olen elämäni aikana paikallistanut, kertoi Savukoski.\nEtsinnässä Savukoski käytti tällä kertaa viistokaikuluotainta.\nVapaaehtoistyötä tekevä punkaharjulainen löysi vasta äskettäin, 9.11., Venäjän Säämäjärveen hukkuneen miehen. Venäläiset ovat kääntyneet usein Savukosken puoleen, sillä kaikkiaan hän on löytänyt Venäjällä kolmisenkymmentä kadonnutta. Vuosi sitten Sortavalan pelastusaseman päällikkö luovutti hänelle tämän johdosta tunnustusmitalin.\nPitkälti toistasataa kadonnutta löytänyt Savukoski on antanut etsintäapua myös Virossa ja Ruotsissa.\nSavukosken taustaorganisaationa toimii vuonna 2003 perustettu Etsintäveneen tuki ry.


LP Kangasala möyhensi Lentiskerhon - Ajankohtaista | Hämeenlinnan Lentopallokerho Ry - Lentopallo Hämeenlinna\nLP Kangasala möyhensi Lentiskerhon\nHämeenlinnan Lentopallokerhon vuoristoratamainen syyskausi päättyi lauantaina tappioon. Elenia-areenassa vieraillut LP Kangasala jatkoi pitkää voittoputkeaan ja otti hämeenlinnalaisista ansaitun 3-0 (25-15, 25-22, 25-17).\nJo heti ottelun alusta näki, ettei lauantai-illasta tule kotijoukkueen kannalta helppo. LP Kangasalan syöttö teki pahaa jälkeä Lentiskerhon vastaanotossa, eivätkä hämeenlinnalaiset päässeet missään vaiheessa avauserää otteluun kiinni. Lentiskerhon ensimmäisen erän vastaanottoprosentti (9%) kertoo ottelun alusta kaiken.\nToisessa erässä Lentiskerho sai vastaanottonsa (50%) parempaan kuntoon ja erä olikin ottelun tiukin. LP Kangasala oli kuitenkin myös toisessa erässä edellä, eikä kotijoukkueen erävoitto lopulta kovin lähellä ollut. Kolmas erä alkoi puolestaan vieraiden kovalla iskulla, josta Lentiskerho ei enää toipunut.\nKotijoukkueen päävalmentaja Matteo Pentassuglia piti joukkueensa esitystä syksyn huonoimpana.\n- Varsinkin henkisesti. Kangasala oli aggressiivinen ja yritti tappaa pelin heti alkuunsa, emmekä pystyneet vastaamaan siihen. Meidän pitää tietysti ymmärtää, että vastustaja oli erittäin hyvä, mutta toisaalta meidän pitää ymmärtää myös omat vahvuutemme, joita emme tänään pystyneet käyttämään, Pentassuglia sanoi.\nItalialainen harmitteli joukkueensa vastaanoton vaikeuksia, eikä ollut tyytyväinen hyökkäyspelaamiseenkaan.\n- Vastaanottomme on ollut viime peleissä hyvää, mutta näin voi joskus käydä. Tämä oli melkein kopio OrPo-ottelusta, mutta lisättynä huonolla vastaanotolla. Hyvää on se, että tiedämme olevamme joskus myös hyviä. Peli menee ylös ja alas, mutta aina emme ole näin alhaalla. Paljon riippuu siitä, millaisen henkisen lähestymisen saamme otteluun.\nPäävalmentajan mukaan Kerho jatkaa töiden tekoa, jotta pelin ailahtelevaisuus vähenee.\n- Harjoituksissa on nyt yksi pelaaja enemmän ja haaste on kovempi. Syksy on ollut todella hankala, sillä olemme joutuneet muuttamaan koko ajan jotain. Nyt pääsemme kuudeksi päiväksi kotiin ja sen jälkeen jatkamme töiden tekemistä, Pentassuglia kertoi.


CHAOS ENGINE INSIDE: 23\nSe on vähän kuin kolmetoista. Muttei kuitenkaan. Jännittävä luku. Tää päivä on mennyt yllättävän hyvin ottaen huomioon miten syntymäpäivät yleensä mulla ovat viime aikoina menneet. Oon tosin ollut todella väsynyt ja hereillä ehkä kuusi tuntia, mutta. Sen verran hereillä kuitenkin että oon jaksanut suihkuun ja porukoiden ja Eetun seurassa Amarilloon syömään. Sain porukoilta lahjaksi kukkia ja 70€, jolla saan bussikortin ja rotille ruokaa. Ei vähän helpotusta tähän rahapuoleen ja ei vielä hetkeen Dianaa.\nPosti toi myös Nooralta maailman kauneimman kortin ja lahjaksi Glitterin lahjakortin, yay, ajattelin että jos menisin jo huomenna äidin kanssa katsomaan jos sitä saisi käytettyä kun on vielä aletkin(?)... :3 Päivän oikeasti pelastivat nämä ihanat onnitteluviestit, joita sain myös Facebookissa. Vaikka osa tuli todella vanhoilta tutuilta tai muuten vain tuntemattomammilta ihmisiltä, niin kyllä se aina tuntuu kivalta kun joku vaivautuu kirjoittamaan onnittelut :)\nEdellistä tekstiäni pyydän vielä anteeksi, sillä eilen oli todellakin HUONO PÄIVÄ. Todella huono päivä :D Oikein ihmettelin itsekin mikä muhun oli mennyt :D:D:D:D Koska normaalisti en uskalla suuttua, enkä ainakaan julkisesti lausua vihaisia sanoja. Mutta pidän tätä edelleen omana bloginani, joten katson että mulla on oikeus raivota ja riehua niin paljon kuin haluan (:D:D::D::DD) kunhan en ketään ala nimeltä riisumaan ja ruoskimaan.\nEli ihme ja kumma, oon edelleen hengissä, 23-vuotiaana, ja tää päivä oli vielä harvinaisen mukava. Ei ole oikein ehtinyt ahdistaa tai masentaakaan kun oon ollut niin vähän aikaa hereillä :D Tänään on taas siis sellainen päivä kun jaksaa jostain kumman syystä uskoa tulevaisuuteen, ja sen takia ohjelmassa on vielä kaukaiseen tulevaisuuteen suuntautuvien suunnitelmien esivalmisteluja eli etsin taas kerran jos löytäisin alan joka kiinnostaisi mua, ja jolle ei ois liian vaikea ja pitkä koulutus. Ja sit pelaan Anno 2070:aa :DD Ja sit; hyvää yötä kaikki ♥\nnp: Little Boots - Love Kills\ntunnisteet: bileet , lempiasiat , olot , random , tulevaisuus , vanheneminen\nNoora 12. tammikuuta 2013 klo 16.14\nhyvä että syntyminen meni hyvin ;))))\nelinalice666 12. tammikuuta 2013 klo 20.37\nmilja 13. tammikuuta 2013 klo 18.32\nsulla on kiva kirjotustyyli! :)\nelinalice666 13. tammikuuta 2013 klo 18.59\nOi, ihanaa, kiitos :3


Puumarkkinatilanne Archives - Page 4 of 7 - Stora Enso\nPuukaupassa on hyvä vire päällä. Kauppa on käynyt vuoden alusta alkaen hyvin, jopa viime vuotta korkeammalla tasolla. Vakaa hintataso ja hyvä kysyntä ovat innostaneet metsänomistajia puukaupoille. Kesäkauppojen tekemiseen tilanne on otollinen, sillä kaikilla puutavaralajeilla on tasainen ja hyvä kysyntä. Sahat, etenkin mäntysahat, painiskelevat tuotteiden hintaongelmien kanssa, mutta sahausmääriin ja sitä kautta ostomääriin se ei ole…\nPäätehakkuut ja mäntyharvennukset ostoslistan kärjessä. Puukauppa on käynyt alkuvuonna hyvin. Puulla on hyvä menekki, puuta on ollut hyvin tarjolla ja hintataso on vakaa. Kevään edetessä on puukauppatahti toki hivenen hiljentynyt, mutta se on normaalia kevääseen kuuluvaa kausivaihtelua. Puumarkkinoilla vallitsee kaiken kaikkiaan hyvä tekemisen meininki. Kuusisahatavaran markkina on vahvistunut, mutta mäntysahatavaran markkinat ovat edelleen haastavat. Stora…


Uskon kautta me ymmärrämme… Hepr.11:3\nHepr. 11:3: “Uskon kautta me ymmärrämme, että maailma on rakennettu Jumalan sanalla, niin että se, mikä nähdään, ei ole syntynyt näkyväisestä.”\nRaamattu liittää yhteen uskon ja ymmärryksen. Tähän Jumalan sana viittaa useissa kohdin. Vuosien varrella ns. karismaattisten herätysten (Toronton ja Pensacolan herätys 90 -luvulla, Lakelandin herätys, Nokia Missio jne.,) johtajat ja puhujat - ennen ja nyt – ovat toistuvasti kehottaneet, että saadaksesi Jumalalta Pyhän Hengen kautta siunauksen kokemuksen, sinun pitää laittaa ymmärryksesi, eli itsenäinen ajattelusi sivuun. Pitää vain ottaa vastaan ja hyväksyä kaikki esitetty voidaksesi kokea Jumalan läsnäolon. Jos ajattelet ja arvioit, eli käytät Jumalan sinuun luomaa ominaisuutta, ymmärrystä, et pääse Hänen läsnäolonsa kokemiseen.\nYmmärrys on ajattelua, päättelemistä, meille annetun tiedon ja informaation tutkimista ja arviointia. Kaikkeen tähän Raamatussa kehotetaan. Keskeistä niin uskon kuin ymmärryksenkin suhteen on, mistä lähteestä sitä saamme. Onko se ihmislähtöistä, sielunvihollisesta vai Jumalan antamaa. Olemme lopulta itse vastuussa siitä, mitä omaksumme ja mihin menemme mukaan.\nKun Jeesus antaa meille uskon, me ymmärrämme, että muuta tietä ei ole. Usko julistaa meidät ensin kadotukseen matkalla oleviksi syntisiksi, se ohjaa meidät etsimään pelastusta, ja ilmoittaa meille Kristuksen, josta mm 2.Kor.5:19 mainitsee ”Sillä Jumala oli Kristuksessa ja sovitti maailman itsensä kanssa.” Voimme ja saamme laittaa tuon maailma -sanan sijaan oman nimemme. Uskon kautta me ymmärrämme pelastukseen sisältyvän Jumalan äärettömän suuren armon vaikka emme lopulta ymmärräkään suurta ja kaikkivaltiasta Jumalaa itseään. Kristuksessa Jumala otti vastuun sinun ja minun syntisyydestämme. Hän kärsi niiden rangaistuksen ikään kuin olisi itse ollut syypää.\nRaamatun mukaan kaikki oikea ymmärrys on Jumalalta, ”Jumalalla on viisaus ja voima, hänellä neuvo ja ymmärrys”, Job.12:13. Tätä ymmärrystä meitä opastetaan rukoilemaan itsellemme, kuten Ps.119:125: “Minä olen sinun palvelijasi, anna minulle ymmärrys, että minä sinun todistuksesi tuntisin.” Jumalan todistus on Hänen sanassaan ja tässä tarkoitetaan sen tutkimisen kautta saatavaa ymmärrystä. Kuinka moni yhteiskunnassa enää sitä rukoilee? Onko kansanjohtajia, jotka polvistuvat Herran eteen kriisin kohdatessa? Lopulta tapahtuu, kuten Jesaja 29:14 varoittaa: “sentähden, katso, minä vielä teen tälle kansalle kummia tekoja - kummia ja ihmeitä, ja sen viisaitten viisaus häviää, ja sen ymmärtäväisten ymmärrys katoaa.”\nMitä muinoin profetoitiin Israelille, pätee edelleen yleisesti kaikkiin kansoihin. Jeremian kirjan luvussa 18 jakeet 7-12 kuvaavat tätä: “Yhden kerran minä uhkaan temmata pois, hajottaa ja hävittää kansan ja valtakunnan; mutta jos se kansa kääntyy pois pahuudestaan, josta minä sitä uhkasin, niin minä kadun sitä pahaa, jota ajattelin tehdä sille. Toisen kerran taas minä lupaan rakentaa ja istuttaa kansan ja valtakunnan; n sitä hyvää, jota olin luvannut tehdä sille. Sano siis nyt Juudan miehille ja Jerusalemin asukkaille: Näin sanoo Herra: Katso, minä hankin teille onnettomuutta ja pidän neuvoa teitä vastaan. Kääntykää siis kukin pahalta tieltänne ja parantakaa vaelluksenne ja tekonne. Mutta he vastaavat: 'Se on turhaa! Sillä me vaellamme omien neuvojemme mukaan, ja me teemme kukin oman pahan sydämensä paatumuksen mukaan.'”\nSydämen paatumus tuottaa ihmisen omaa, Jumalasta erossa olevaa ymmärtämistä, asioiden tekemistä ja hyväksymistä. Jumala on koko ihmishistorian Jumala eikä Häntä voida syrjäyttää siten, että ajatellaan ja opetetaan ettei Häntä ole olemassakaan. Lopulta kuitenkaan ”ei auta viisaus, ei ymmärrys, (ihmisen oma viisaus ja ymmärrys erossa Jumalasta) ei mikään neuvo Herraa vastaan”, Snl.12:30. Ps.119:169 mukaan pyydämme: “Herra, suo minun valitukseni tulla sinun kasvojesi eteen, anna minulle ymmärrys sanasi jälkeen.”\nJumala tarjoaa viisautta Sanansa ymmärtämisen kautta. Psalmi 111:10 muotoilee asian: “Herran pelko on viisauden alku, hyvä ymmärrys kaikille, jotka sitä noudattavat. Hänen ylistyksensä pysyy iankaikkisesti.” Herran pelko on todellista Jumalan pelkoa ja kunnioitusta, Jeesuksen sanoin Matt.10:28: “Älkääkä peljätkö niitä, jotka tappavat ruumiin, mutta eivät voi tappaa sielua; vaan ennemmin peljätkää häntä, joka voi sekä sielun että ruumiin hukuttaa helvettiin.” Ps.22:23: “Te, jotka pelkäätte Herraa, ylistäkää häntä. Kunnioittakaa häntä, kaikki Jaakobin siemen, kaikki Israelin siemen, peljätkää häntä.” Snl.8:13 täsmentää: “Herran pelko on pahan vihaamista. Kopeutta ja ylpeyttä, pahaa tietä ja kavalaa suuta minä vihaan.”\n”Mutta viisaus - mistä se löytyy, ja missä on ymmärryksen asuinpaikka”? - kysytään Job.28:12. 1Kor.1:24 vastaa siihen, ”mutta joka niille, jotka ovat kutsutut, olkootpa juutalaisia tai kreikkalaisia, on Kristus, Jumalan voima ja Jumalan viisaus.” Raamattu johtaa meidät aina Kristukseen, joka itse on elävä Sana ja tekee kirjoitetun Sanan meille eläväksi ja ymmärrettäväksi uskon kautta. Ei niin, että meistä itsestämme tulisi tässä elämässä täydellisiä kaikessa tiedossa ja taidossa. Ei edes raamatullisessa tiedossa. Jumalallinen meille jaettu ymmärrys on pohjimmiltaan sitä, että näemme Kristuksen täydellisenä ja kaikkitietävänä, kaikkivaltiaana ja itsemme kätkettynä Häneen. ”Mutta te olette Kristuksen, ja Kristus on Jumalan”, 1Kor.3:23.\nViisautta saadaan siis ymmärtämisen kautta. Kun Jumalan pelko ja Hänen kunnioittamisensa sysätään syrjään eikä sitä opeteta ihmisille, oikea ymmärrys ja sitä kautta viisaus vähenee ihmiskunnassa. Hyvä esimerkki on se kehitys, mikä on tapahtunut evoluutio-opin myötä. Darwinhan ei varsinaisesti oppia keksinyt 1800 -luvulla, vaan itse ajatus oli olemassa jo ennen. Darwinin ajatukset kuitenkin saivat tämän idean “lentoon”. Evoluution kannattajat sanovat nyt, että Darwinin teorioissa oli virheitä ja nykyinen evoluutiokäsitys on tieteen kehittymisen kautta edistynyt. Mukaan ovat tulleet mm. molekyylibiologia, dna-tutkimus, jne.\nYhtä kaikki, usko evoluutioon, evoluutio uskonto, on viimeisten vuosikymmenien aikana syrjäyttänyt Raamatun todistusta ihmisen ja maailman alkuperästä. Tähän viittaa mm. Jaak.3:15: “Tämä ei ole se viisaus, joka ylhäältä tulee, vaan se on maallista, sielullista, riivaajien viisautta.” Ihmisen äly ei ole sama asia kuin viisaus. Älykäs ihminen ei suoraan tarkoita viisasta ihmistä. Hitlerkin oli älykäs ihminen. Jos katsomme maailman tilaa, voimme nähdä paljon älykkyyttä, jota käytetään kaiken pahan ja vahingollisen tekemiseen ja edistämiseen.\nOmaan ymmärrykseensä tukeutuen joukko fariseuksia sanoi Jeesukselle: “Nyt me ymmärrämme, että sinussa on riivaaja. Aabraham on kuollut ja profeetat, ja sinä sanot: 'Jos joku pitää minun sanani, hän ei ikinä maista kuolemaa'”, Joh.8:52. Ihmislähtöinen ymmärrys ja viisaus otetaan helposti syrjäyttämään Jumalan totuus ja Jumalan viisaus siksi, koska ihmisen syntinen luonto on kaiken aikaa kapinassa Jumalaa vastaan. Luemme jatkuvasti uutisista kuinka lasten ja nuorten pahoinvointi lisääntyy, samoin kurittomuus ja välinpitämättömyys, kuinka perheet hajoavat entistä herkemmin, huumeiden käyttö vain yleistyy, ym. Ihmiset eivät kuitenkaan pysähdy ajattelemaan olisiko Jumalan Sanan syrjäyttämisellä ja sitä kautta Jumalan pelon ja kunnioituksen häviämisellä yhteiskunnasta jotakin tekemistä nykyisten ongelmien kanssa.\nKun saamme armon nähdä totuus itsestämme, maailmasta ja Jumalasta Hänen sanansa kautta, ja kun Jumala armahtaa nöyryyttäen meidän omaa itsekeskeistä ja ylpeää minäämme, voimme todeta kuten Saarnaajan kirjassa 2:13 ”niin minä näin, että viisaus on hyödyllisempi tyhmyyttä, niinkuin valo on pimeyttä hyödyllisempi.” Jumalan antama ymmärrys antaa viisautta. Astumme ikään kuin pimeydestä valoon, joka opastaa iankaikkiseen elämään. ”Sinun sanasi on minun jalkaini lamppu ja valkeus minun tielläni”, Ps.119:105. Raamatullisen Jumala -tietoisuuden väheneminen vähentää Hänen jakamaansa ymmärrystä ja uskoa ja sitä kautta oikeaa viisautta yhteiskunnassa. Jaakob sanoo Jumalan viisaudesta 3:17: “Mutta ylhäältä tuleva viisaus on ensiksikin puhdas, sitten rauhaisa, lempeä, taipuisa, täynnä laupeutta ja hyviä hedelmiä, se ei epäile, ei teeskentele.”\nJoitakin vuosia sitten eräs tutkijaryhmä julkaisi tiedon, josta Suomessakin lyhyesti kerrottiin. Sen mukaan ihmisten viisaus, tai älykkyys on yleensä ottaen vähentynyt maailmassa. Karrikoiden voitaisiin sanoa, että jos ihminen pitää itseään vain yhtenä apinalajina, niin on selvää, että apinamainen käytös lisääntyykin.\nIhmisten yhteyttä Raamatun kristillisyyteen on tutkittu ja tutkitaan säännönmukaisesti etenkin Amerikassa. Yleinen piirre on, että yhä harvempi kristillisiksi sanottuihin tilaisuuksiin osallistuva oikeasti uskoo tai ymmärtää Raamatun evankeliumin. Varmaan siksikin, koska liian monet pastorit ja puhujat eivät ole itse sitä sisäistäneet. Sen sijaan uskotaan enenevästi omiin tekoihin, pyrkimyksiin, kokemuksiin, poliittiseen vaikuttamiseen ja yleensä ihmiskeskeisyyteen. Monissa kristillisissä yhteyksissä pumpataan jatkuvasti, kuinka siellä tai tuolla on suuri herätys tai ainakin se alkaa jos vain toimisimme oikein. Tällainen herätyksen kaivo ja lähde on kuitenkin tyhjä eikä tyhjästä lähteestä vettä pumpata. Ei ainakaan puhdasta vettä.\nLiian monesti asiaan vaikuttavat oman minän, markkinoinnin, rahankeruun, viihteen, maailmallisuuden, yleensä ihmisen ja hänen tekemisensä korostaminen. Ihmisiä saadaan kyllä näyttävästi mainostettuihin suuriin tilaisuuksiin mutta se jää pelkäksi pintakuohuksi. Kristinuskosta sivussa olevat näkevät sen myös entistä enemmän ääriliikkeenä. Tähän ajatteluun totuttaa myös maailmallinen media. Se kertoo kristillisyydestä yleensä vain negatiivisissa yhteyksissä, kun kristillisyyden nimeä hyväksikäyttävässä valhekristillisyydessä tapahtuu uutisoinnin arvoista. Toisaalta media huomioi myös liberaalikristillisyyden suhtautuen siihen positiivisesti.\nEräänä vuonna kirjoitin Ylelle avoimen kirjeen, kun se otsikoi pääsiäiseen liittyen, kuinka “kristityt eläytyvät Jeesuksen kärsimyksiin eri puolilla maailmaa pitkänäperjantaina”. Jutussa oli kuvia erilaisten lahkojen ja ryhmien pitkäperjantain vietosta, mm. kun Filippiineillä ihmiset menevät ristille ja antavat naulita itsensä kämmenistä sen poikkipuuhun, kuvia mystisistä kulkueista, jne. Nämä toiminnat edustavat pakanuutta, eivät Raamatun kristinuskoa. Arvostelin jutun toimittajien harhakäsitystä siitä, että jutussa esitetty edustaisi kristillisyyttä. Tapahtuu siis asioita, jotka liitetään kristillisyyteen ja joista uutisoidaan kristillisinä, mutta jotka antavat aivan väärän kuvan kristillisyydestä ja kristityistä.\nTämä kuvaa nopeaa kehitystä meillä ja maailmalla. Raamatullinen ymmärrys ja usko hämärtyy ja kristinuskon nimeä hyväksikäytetään kaikenlaisissa Raamatulle vieraissa yhteyksissä. Raamatun Jumalaan uskovien määrä vähenee uskonnollisuuden ja suoranaisen pakanuuden myötä. Raamatun Jumala ajatellaan sellaisena, kuin itselle kulloinkin sopii. Jeesus toteaa Luuk.18:8 ”...kun Ihmisen Poika tulee, löytäneekö hän uskoa maan päältä?” Tämä aika ei varsinaisesti ole enää edessäpäin vaan me olemme siinä jo pitkällä.\nApt. luku 3 jae 16 mainitsee uskon “jonka Jeesus vaikuttaa”. Jeesus yksin on uskon keskipiste, sen antaja ja uskon kohde. Puhumme Hänen sovitusteostaan, jonka kautta yksin yhteys Jumalaan on saatavissa. Ei millään muulla tavalla. Vaikka ihminen eläisi koko elämänsä tekemällä vain hyviä tekoja jumalallisen lain täyttämiseksi, se ei riittäisi Jumalalle. Jokaisen ihmisen sisin on synnin saastuttama eikä sisin puhdistu ihmisen omin teoin. Raamattu sanoo, että Jumala vanhurskauttaa syntisen “uskon kautta Jeesukseen Kristukseen”, Room.3:22, ja “uskon kautta hänen vereensä”, 3:25. Syntisyys on edelleen olemassa tässä ruumiissa mutta Jumala ei enää sitä näe, koska Kristuksen kautta se on sovitettu.\nRaamatun Jumalan täydellinen laki, täydellinen tahto, vaatii myös ihmiseltä täydellisyyttä jos hän omin avuin aikoo pelastua. Uskon laki sen sijaan sanoo, että et ole täydellinen etkä koskaan siksi tule, etkä voikaan tulla ja siksi Jumala ei voi koskaan hyväksyä sinua yhteyteensä. Mutta jos uskot täydellisen ja viattoman Kristuksen sovitustekoon puolestasi, sinun syntisyytesi peitetään ja Pyhä Jumala näkee sinut Kristuksessa puhtaana ja synnittömänä.\nJumalan suuruus ja ihmeellisyys on käsittämätön ihmiselle ja siksi suurin osa torjuu Raamatun koko ilmoituksen Hänestä. Raamattua voidaan lukea ja esitellä ihmisille hienona kirjana, joka opettaa vaikkapa hyville tavoille. Mutta siitä, että Raamattu tuomitsee kadotukseen ihmisen, joka ei hyväksy Kristuksen sovitusta omalle kohdalleen, ei enää paljon puhuta. Ihmistä ei saa sanoa kelvottomaksi, pahaksi, tai syntiseksi. Totuus ei silti mihinkään muutu vaikka se ihmisiltä peitetään.\nJotka halajavat kuulla ja vastaanottaa totuuden siitä mitä he ovat, kohtaavat syntisyytensä. Juuri sen kautta saadaan ymmärrys siitä, mitä Jumalan armo on. Gal.2:16, “mutta koska tiedämme, ettei ihminen tule vanhurskaaksi lain teoista, vaan uskon kautta Jeesukseen Kristukseen, niin olemme mekin uskoneet Kristukseen Jeesukseen tullaksemme vanhurskaiksi uskosta Kristukseen eikä lain teoista, koska ei mikään liha tule vanhurskaaksi lain teoista.”\nUskon kautta me olemme “Jumalan lapsia Kristuksessa Jeesuksessa”, Gal.3:26.\nUskon kautta Häneen meillä “on uskallus ja luottavainen pääsy Jumalan tykö”, Ef.3:12.\nUskon kautta Kristus asuu sydämissämme, Ef.3:17, eli kyse on uskon kautta saatavasta ymmärryksestä siihen, mitä Kristus on puolestamme tehnyt ja tekee.\nHepr. luku 11 luettelee asioita, jotka uskon kautta ymmärrämme.\nJohanneksen evankeliumin luvussa 6 kerrotaan kuinka Jeesuksen puheen jälkeen monet kokivat sen loukkaavana. Jeesuksen ilmoittama totuus ihmisestä ja ihmisen maailmasta koetaan edelleen loukkauksena. Se loukkaa, se syyllistää. Syyllistäminenhän on varsinainen aikamme turvalauseke synnin puolustamiselle. Ketään eikä mitään pidä syyllistää, eihän kukaan ihan kelvoton ole. Tämän käsityksen Jeesus murskaa. Raamatun mukaan jokainen on kelvoton ja se loukkaa nykyisin vallalla olevaa ihmiskäsitystä.\nOpetuslapsilla oli - kuten yleensä kaikilla uskonnollisilla ihmisillä aina on ollut ja on edelleen - käsitys, että Jumala vaatii meiltä tekoja Hänen hyvittämisekseen. Joh.6:28-29: “Mitä meidän pitää tekemän, että me Jumalan tekoja tekisimme? Jeesus vastasi ja sanoi heille: ’Se on Jumalan teko, että te uskotte häneen, jonka Jumala on lähettänyt’.” Usko on yksin Jumalan teko ja lahja meille. Usko ei ole meidän ominaisuutemme eikä kykymme. Siksi Raamattu painottaa, ettei meillä ole mitään kerskattavaa paitsi Kristus: uskon alkaja ja täyttäjä. Ihmisen teot eivät päde Jumalan edessä ja siksi vain Jumalan oma teko ihmisen puolesta on pätevä. Uskon syntyminen on yksin Jumalan teko. Hyvää tarkoittavat maininnat siitä, kuinka minä tulin uskoon, valitsin uskon, otin uskon vastaan, annoin elämäni Jumalalle, yms. eivät kuvaa mitä oikeasti tapahtuu. Pitäisi sanoa: minulle annettiin, minä sain armon uskoa. Ei siinä ole mitään minun ansiotani.\nJoh.6 luvussa kerrotaan, kuinka “monet hänen opetuslapsistaan vetäytyivät pois eivätkä enää vaeltaneet hänen kanssansa”, 6:66. Uskonnollisella ihmisellä on monia syitä, jotka saavat hänet kuvittelemaan, että hänen suhteensa Jumalaan on kunnossa vaikka sen perusta ei ole yksin Kristus. Jeesuksen luo jääneet ilmoittivat: “me uskomme ja ymmärrämme, että sinä olet Jumalan Pyhä”, 6:69. Uskon kautta me ymmärrämme, että kyse ei ole meidän vanhurskaudestamme ja hyvyydestämme, vaan Kristuksen, kuten Fil.3:9 sanoo: ”ja minun havaittaisiin olevan hänessä ja omistavan, ei omaa vanhurskautta, sitä, joka laista tulee, vaan sen, joka tulee Kristuksen uskon kautta, sen vanhurskauden, joka tulee Jumalasta uskon perusteella.” Kaikissa nykyseurakunnissa ei kovin paljon painoteta, että usko, josta Raamattu puhuu, ei ole meidän omaa uskoamme. Oikeasti puhutaan Kristuksen uskosta meissä, jota kuvataan myös, että Kristus asuu meissä, sydämissämme.\nTähän viittaa myös Gal.2:20: “ja minä elän, en enää minä, vaan Kristus elää minussa; ja minkä nyt elän lihassa, sen minä elän Jumalan Pojan uskossa, hänen, joka on rakastanut minua ja antanut itsensä minun edestäni.” Minun oma jumala-uskoni ei pitkälle kanna eikä se tee minua täydelliseksi Jumalan edessä, mutta Jeesuksen usko, jonka Hän meille lahjoittaa ja johon me liitymme, tekee kaiken tämän. Siinä uskossa, Kristuksen tähden ja yksin Hänen ansiostaan olemme turvassa.


Kotitalousvähennys - Suomi.fi\nKotitalousvähennystä voit saada kotitaloustyöstä, jota teetät kotona, vapaa-ajan asunnossa, vanhempiesi tai isovanhempiesi kodissa. Tällaista työtä ovat esimerkiksi siivous, lastenhoito, asunnon remontointi ja tietotekniikkalaitteiden asennus.\nKotitalousvähennyksen enimmäismäärä on 2 250 euroa vuodessa (2 400 vuodet 2014 - 2019). Vähennyksen omavastuu on 100 euroa.\nKuluvan vuoden veroprosenttisi pienenee, jos tilaat uuden verokortin ja ilmoitat verokorttihakemuksessa tiedot kotitalousvähennyksestä. Ilmoittamasi tiedot siirtyvät esitäytetylle veroilmoituksellesi. Tarkista tiedot, kun saat veroilmoituksen.\nVaihtoehtoisesti voit ilmoittaa vähennyksen veroilmoituksen tietoihin, kun saat esitäytetyn veroilmoituksen tarkistettavaksi.\nKun palkkaat yrityksen tekemään työtä kotonasi, yrityksen täytyy kuulua ennakkoperintärekisteriin. Jos yritys ei kuulu ennakkoperintärekisteriin, et voi saada sen työstä kotitalousvähennystä.\nKotitalousvähennyksen saa vain työn osuudesta. Et saa kotitalousvähennystä esimerkiksi tarvikkeista tai matkakuluista.


Tenolla heikko lohivuosi - Erälehti.fi\n06 | 10.6.2020\nTenolla heikko lohivuosi\nLuonnonvarakeskuksen kaikuluotausseurantojen perusteella Tenoon nousi kaudella 2019 heikosti lohia. Teno- ja Inarijoen kaikuluotauksessa havaittu heikko lohimäärä vaikutti johtuvan erityisesti pienten, yhden vuoden meressä viettäneiden lohien vähäisyydestä.\nTenojoen pääuoman kaikuluotauksessa nousulohien määrä jäi 21 000:een, kun niitä edellisvuonna laskettiin yli 32 500. Vastaavasti Inarijoen pääuoman laskennassa nousulohien määrä laski vuoden 2018 tasosta lähes 50 prosenttia ja jäi vajaaseen 1 600 lohiyksilöön.\nPienet lohet muodostavat tavallisesti selvästi suurimman osan Tenoon nousevista lohista, mutta vuonna 2019 niiden osuus ja määrä jäivät poikkeuksellisen pieneksi.\n– Esimerkiksi Tenon pääuoman kaikuluotausseurannassa alle 65-senttisten lohien osuus lohimäärästä oli vuonna 2019 vain 35 prosenttia, kun vuotta aiemmin niiden osuus oli lähes 65 prosenttia. Myös isompien lohien määrä jäi melko vähäiseksi, kertoo tutkija Panu Orell Luonnonvarakeskuksen (Luke) tiedotteessa.\nPienten lohien vähäisyys havaittiin myös Tenon muissa lohilaskennoissa eli pintasukelluksissa ja videoseurannoissa vesistön eri osissa. Syy pikkulohikantojen heikkouteen ei ole tiedossa, mutta Luken mukaan se liittynee mereen vaeltaneiden poikasten eloonjääntiin merivaelluksen aikana.\nTenojoen pääuomassa lohennousu ajoittui vuonna 2019 hyvin samankaltaisesti kuin vuonna 2018. Eniten lohia nousi kesäkuun 10. päivän ja elokuun alun välisenä aikana.\nInarijoella lohennousu painottui keskimäärin myöhemmäksi kuin vuotta aiemmin. Siellä nousuhuippu ajoittui elokuulle ja syyskuun alkupuolelle.\nVuoden 2017 tapaan kyttyrälohia esiintyi Tenolla jälleen runsaasti kesällä 2019. Tenojoen pääuoman kaikuluotauslaskennan ja Norjan puoleisen Ala-Tenon saalistietojen perusteella luotauspaikan ohitti vähintään 4 500 kyttyrälohta.\nInarijoen kaikuluotauslaskennan ja siihen kytkeytyvän videoseurannan perusteella Inarijoen laskentapaikan ohi arvioitiin uineen 350 kyttyrälohta.\nTenolla ja muilla Barentsinmereen laskevilla joilla esiintyvät kyttyrälohet ovat peräisin venäläisten aikanaan Kuolan alueelle tekemistä istutuksista. Istutuksilla on saatu aikaan merkittävä luonnontuotanto eräissä Kuolan niemimaan ja Itä-Finnmarkin joissa erityisesti parittomien vuosien kyttyrälohikannoilla.\nKyttyrälohien alkuperäinen levinneisyysalue on Tyynen valtameren puolella.\nTenojoen pääuoman kaikuluotauslaskenta jatkuu ainakin vuosina 2020–2021, joten tietoa Tenoon nousevista lohimääristä saadaan myös jatkossa.\nPääuoman luotauslaskennan lisäksi Luke toteuttaa kumppaneineen useita muita lohiseurantoja vesistön eri osissa. Seurantoihin kuuluvat muun muassa lohien videolaskennat Utsjoessa ja Laksjohkassa, kutulohilaskennat pintasukeltamalla pienissä sivujoissa, sähkökoekalastukset kutu- ja poikastuotantoalueilla, kalastus- ja saalistilastoinnit, lohikantojen ikä- ja kokoanalyysit sekä erilaiset geneettiset analyysit.\nAvainsanat lohi luonnonvarakeskus Tenojoki\nRuohikkouistinten taistelu! Voittaako Minnari Pike Spoonin?\nJos olet joskus kalastanut haukia ruohikossa, olet törmännyt todennäköisest...\nMetsähallitus haastaa retkeiljät heinäkuussa talkoisiin, jossa etsitään ja...\nSimojoelle tulossa hyvä lohivuosi, Tornionjoella vielä odotellaan\nSimojoelle on alustavien tietojen perusteella tulossa hyvä lohivuosi ja Tor...\nMuovi jyrää ulkoiluvaatteissa, mutta tuleeko käytölle loppu?\nJos suuren ja vaikutusvaltaisen retkeilylehden päätoimittaja pyytää kulutta...\nPertsan porinat Kiehuuko koskilla vai ei\nHauki\t(87 cm)


Kokkobölestä Klemetinsaareksi – Vaasapedia\nKokkobölestä Klemetinsaareksi, vaasalaista nimihistoriaa.\nVuoden 1999 Euroopan rakennusperintöpäivän aiheena oli ”Paikan nimi -paikan muisti” Päivän tarkoituksena oli korostaa nimiperinteen merkitystä asuinympäristön hahmottamisessa. Mutta – niin kuin muistikuvatkin muuntuvat, muuntuvat myöskin paikannimet. Vaasalainen nimihistoria alkaa tietysti vuodesta 1606, jolloin Ruotsin kuningas Kaarle IX perusti kaupungin Itäpohjan merenkurkkuun. Perustamiskirjassa 2.10.1606 kaupungille annettiin nimeksi Mustasaari paikalla sijaitsevan pitäjän mukaisesti. Nimi tosin kirjoitettiin silloin Mustasari, Mustasarje sockun taikka Mussar.\nNimen alkuperää on perusteltu mm. sillä, että ”saari mereltä katsottuna näytti mustalta”. Mutta niin näyttävät kaikki saaret, kun niitä riittävän kaukaa katsotaan. Yhtä hyvin nimi saattaa juontua metsäpalon mustuttamasta saaresta. Mustasaaren kunta ehkä perustettiin metsäpalon kaskeamalle saarelle, jossa maanviljelys oli helppo aloittaa. Luonto oli hoitanut kulotuksen. Pidetään varmana, että Mustasaaren nimi on muuntunut sanasta Mussar, joka esiintyy vanhoissa kartoissa. Huutoniemellä sijaitsee Mussorintie, joka on tämän vanhan nimen mukaan nimetty.\nKaupunki ehti käyttää Mustasaari-nimeä vain neljä vuotta, kun 30.1.1611 sen nimi muutettiin kuninkaan isävainajan Kustaa Vaasan mukaan Vaasaksi. Emäpitäjä Mustasaari piti suomenkielisen nimensä vuoteen 1928, jolloin valtioneuvosto hyväksyi sille myös ruotsinkielisen nimen Korsholm. Mustasaari on nykyisin suomenkielinen nimitys. Mustasaaren kunnanvaltuusto ja kirkkovaltuusto tekivät ehdotuksen hallitukselle historiallisen Mustasaari- nimen poistamisesta kokonaan ja korvaamisesta Korsholm -nimellä. Ehdotus hylättiin 20.4.1928. Monesti luullaan, että nyky-Vaasan Korsholmanpuistikko olisi naapurikunnan nimikkokatu, mutta tosiasiassa nimi kunnioittaa Korsholman (linnaa) kruununtilaa, jonka kylkeen kaupunkiasutus aikanaan muodostui. Aivan samalla tavoin Vaasanpuistikko on sen vanhan kaupungin nimikkokatu, joka paloi 1852, ja jätettiin rauniokaupunkina sisämaahan asukkaiden muuttaessa rannikolle uuteen Nikolainkaupunkiin. Muutto tapahtui kymmenen vuotta Vaasan palon jälkeen elokuun alussa 1862. Vaasan kaupunkioikeudet peruutettiin samalla, jäljelle jäi vain nimikkokatu Nikolainkaupunkiin.\nVaasa on Armonluostarin mailla\nUusi Nikolainkaupunki rakennettiin Klemetsöstä maannousun myötä muodostuneelle niemelle, joka katolisella keskiajalla tunnettiin nimellä Kokkoböle. Saaren omisti Naantalin eli Armonlaakson nunnaluostari, jolle sen kerrotan lahjoitetun aneena vuonna 1445. Lahjoitus olin niin suuri, että taisi koko pitäjä saada kerralla syntinsä anteeksi! Kokkobölen sanotaan tarkoittaneen turvasatamaa Hansakaupunkien kauppalaivoille. Kerrotaan että paikalliset talonpojat ja kalastajat tekivät pyhiinvaellusmatkoja Nidarosin luostariin ja tällaiselta ”pilgrimireissulta” palattuaan nimittivät saaren pyhimykseksi julistetun Clemens-paavin mukaan. Saaren nimi on eri aikoina kirjoitettu muotoon Clemensö, Clemetzö, Klemetsö. Klemetinsaareksi nimi muuttui vasta vuonna 1945, jolloin suuren nimiuudistuksen yhteydessä ylioppilas Aatos Säätelä ehdotti Klemetsön suomenkieliseksi nimeksi Heikki Klemetin kunniaksi Klemetinsaari. Nimi ei ole suomennos, sillä Clemensin suomennos on Kleemola. Vanhin asutus saarella lienee Klemetsögårdin talo vuodelta 1548. Toisaalta Erik Österbergin, K. V. Åkerblomin ja Gustav Tegengrenin tutkimusten ja osittain arvelujenkin mukaan nimenantajasuku olisi asunut saarella jo 1400-luvulla. Vasta vuonna 1777 Carl Aifwobäck alkoi käyttää talonimeä Klemetsöhem. Kylä muodostui tällöin saarella olleesta neljästä talosta. Tältä ajalta on vielä yksi rakennus jäljellä. Vaasan palon jälkeen rakennettu uusi kaupunki sijoitettiin niemelle, kun ”muuttopuolue” voitti ”vastustuspuolueen” ja sai keisari Nikolai I hyväksymään siirron 2.2.1854.\nSakari Topelius töpeksi\nLukiessaan Vaasan maistraatin kokoukselle ja kaupunginvanhimmille keisarin siirtopäätöksen uusi pormestari Withander ilmoitti jonkun porvarin saattaneen keisarin tietoon toivomuksen, että keisarin nimi lisättäisiin kaupungin vanhaan nimeen. Pormestari Withander ehdotti 5.4.1854 maistraatille, että kaupungin nimeksi anottaisiin Vasa-Nikolaistad. Porvaristo suostui ehdotukseen muristen, mutta koska sitä oli jo varoitettu nimenmuutoksen mahdollisuudesta kaupungin siirron yhteydessä, 13 jäsentä allekirjoitti anomuksen. Kirjelmää ei esitetty keisarille, vaan kenraalikuvernööri ja ministerivaltiosihteeri palauttivat sen laadintaohjein varustettuna. He pitivät kyseenalaisena sanontaa ”kaupungin vanhan historiallisen nimen ohella”. Pormestari kutsui koolle uuden kokouksen ja esitti sille uuden kirjekonseptin. Nyt anomuksen laatijana oli professori Sakari Topelius, ja nimiehdotuksena pelkästään Nikolaistad (Nikolainkaupunki).\nUuden anomuksen allekirjoitti läsnä olleista porvareista vain neljä, mutta myöhemmin kävi yksitoista porvaria lisäämässä nimensä anomukseen. Keisari Nikolai I kuoli 2.3.1855 ja uusi keisari Aleksanteri II hyväksyi nimianomuksen 27.4.1855. Kaupungin asemakaava vahvistettiin sitten 1.8.1855. Taustalla lienee, paitsi periruotsalainen tapa mielistellä hallitsijaa ritarinmerkkien toivossa, mutta myös kiitollisuus keisarin anteliaisuudesta kaupungin palon jälkeen. Saattaa olla, että keisarin anteliaisuus johtui Vaasan ruotsinkielisten tuntemasta vedosta entiseen emämaahan, jolloin keisari halusi kääntää mielet puoleensa. Kun tieto uuden kaupungin nimestä levisi asukkaiden keskuuteen, nousi siitä vastalauseiden myrsky, Topeliusta ja porvaristoa kohtasi ankara arvosteluryöppy. Topelius koetti pelastautua väittämällä anomuskirjeensä tulleen väärennetyksi. Konseptikirjansa avulla hän todisti anomuksen koskeneen Palosaaren satamaa: sen nimeksi hän oli ehdottanut Nikolainsatama- nimeä. Rehellisesti ajatellen konsepti oli helppo kirjoittaa jälkeenpäin, keisarillisessa arkistossa oleva anomuskirje puhuu puolestaan. Topelius menetteli itse asiassa aivan samoin kuin nykyisetkin poliitikot: töpeksittyään hän koetti pelastautua väittämällä että hänet on ymmärretty väärin. Niin voimakkaasti arvostelu vaikutti Topeliukseen, että hän kertoi sairastuneensa pahasta mielestä. Kun kaupungin porvarit metelin takia anoivat keisarilta Vaasa- nimen palauttamista, keisari syytti porvareita huikentelevaisuudesta.\nNimikilvet myöskin venäjäksi\nToisen venäläistyttämisohjelman seurauksena Vaasan kadunnimet käännettiin myös venäjäksi ja kadunnimikilvet vaihdettiin keskikesällä 1911. Kolmivärisessä kilvessä venäjänkielinen kadunnimi oli ylinnä, ruotsinkielinen keskimmäisenä ja epävirallinen suomenkielinen alinna. Keisarivallan kaaduttua Venäjällä kaupunginvaltuusto päätti kokouksessaan 19.3.1917 muuttaa kaupungin nimen Vaasaksi. Uusi nimi vahvistettiin senaatissa 18.10.1917. Katunimikilvet vaihdettiin ruotsin- ja suomenkielisiksi ilman hallinnollista päätöstä. Virallisesti Vaasan kaduilla oli vain venäjän- ja ruotsinkieliset nimet aina vuoteen 1945 saakka. Venäjänkieliset nimet aiottiin tosin poistaa jo vuonna 1918, jolloin Rahatoimikamari teki asiasta esityksen kaupunginvaltuustolle (Maistraatti 16.5.1918, §370). Kaupunginvaltuusto käsitteli asiaa 14.7.1918, §24. Asia poistettiin esityslistalta, eikä siihen sen jälkeen palattu.\nSetterbergin asemakaava sisälsi liikenneidean, jossa kaupungin maantieliikenne ohjattiin pääsuuntaisesti Vaasanpuistikon ja Hovioikeudenpuistikon yhdistettyyn itäpäähän.(asemakaava) Tämän puistikkoparin väliin ja vierille keskitettiin sekä maallisen että hengellisen vallan temppelit. Vaasanpuistikko päättyi länsipäästään rantapuistoon ja mereen, Hovipuistikon länsipäässä on Hovioikeuden palatsi. Itäpäähän suunniteltiin teatterirakennusta, mutta rautatien tulo kaupunkiin “söi” teatteritalon tontin. Korsholmanpuistikon itäpäähän oli myös tieyhteys Klemetsögårdista ja Hovioikeudenpuistikon päähän vanhalta Bölentieltä (yhteys Uusikaarlepyyhyn, Pietarsaareen ja Kokkolaan).\nNoudettu kohteesta http://vaasalaisia.info/vaasapedia/index.php?title=Kokkobölestä_Klemetinsaareksi&oldid=4589\nSivua on viimeksi muutettu 30. lokakuuta 2006 kello 01.23.


Arjen aromaterapiaa huonetuoksuilla\nHelpot ja herkulliset myslipatukat Luet nyt Arjen aromaterapiaa huonetuoksuilla 2 minuuttia Seuraava Terveellinen vihersmoothie\nKaipaatko kotiisi välillä ihanan raikkaita ja rauhoittavia tuoksuja, mutta et halua käyttää kemikaaleja tai synteettisiä tuoksuja? Nämä ihanat Baldinin lasisiin suihkepulloihin pakatut huonetuoksut ihastuttavat luonnonmukaisilla tuoksuillaan ja näitä voit huoletta käyttää - nämä tuotteet nimittäin ovat 100% luonnonmukaisia. Baldinin huonetuoksut ovat aromaterapeuttisia ja ne ovat täydellisiä tuomaan kotiin raikasta tuoksua.\nBaldini-tuoksutuotteet valmistaa saksalainen pitkän linjan aromaterapiakonkari Taoasis. Tuoksutuotteissa suurin osa tuoksuista on saatu aikaan perinteisellä höyrytislausmenetelmällä. Tuoksuissa käytetyt raaka-aineet on viljelty kestävästi sekä luonnonvaroja säilyttäen.\nNämä upeat huonetuoksut pitävät sisällään 100% puhtaita, luomutuotettuja eteerisiä öljyjä sekä luomutuotettua alkoholia. Huonetuoksuissa käytettyjä öljyjä ei ole suodatettu aromaattisten komponenttien hyödyntämiseksi, joten pullojen pohjalla voi tästä syystä esiintyä sakkaa.\nBaldinin huonetuoksuja on kolme erilaista ja ne ovat suunniteltu erilaisiin hetkiin. Huonetuoksujen aromaterapeuttisiin vaikutuksiin kannattaa tutustua ja valita oikea huonetuoksu omien toiveiden ja mieltymysten mukaan.\nFeelkraft / VOIMA\ntuoksu: sitruuna ja sitruunaruoho\nTämä energisoiva huonetuoksu saa tuoksunsa sitruunasta ja sitruunaruohosta. Saat kotiisi muutamalla suihkauksella raikkautta, energiaa ja voimaannuttavaa tuoksua. Tämä on sopiva tuoksu esimerkiksi suihkittavaksi työhuoneeseen kun kaipaat työpäivääsi lisää potkua ja energiaa!\nFeelfreude / ILO\ntuoksu: lime, greippi ja appelsiini\nJos toivot arkeesi aromaterapiaa, joka tuo päiviisi iloa ja intoa, on tämä tuoksu sopiva valinta sinulle. Tässä huonetuoksussa on todella raikas ja kirpeä sitruksinen tuoksu, joka keventää mielialaa ja tuo mukanaan riemua.\nFeelruhe / RAUHA\ntuoksu: laventeli, bergamotti ja appelsiini\nKyseessä on rentouttava ja puhdistava huonetuoksu. Mikäli kaipaat kotiisi tuoksua, joka rauhoittaa mieltä ja rentouttaa esimerkiksi raskaan työpäivän jälkeen, on tämä tuoksu sinulle sopiva valinta. Tuoksu sopii hetkiin, jolloin haluat todella palautua ja rauhoittua.\nSuihki ympärillesi ja kotiisi ihania tuoksuja arjen ja juhlan keskellä. Huonetuoksujen avulla voit päästä nauttimaan aromaterapeuttisista vaikutuksista yksinkertaisesti ja helposti.\nHelpot ja herkulliset myslipatukat


Kustannusten korvaukset – Suonentieto – Ohjeet\nEtusivu » Taloushallinto » Palkanlaskenta » Palkanlaskennan päänäkymä » Palkkalaskelman ylläpito ja muokkaus » Kustannusten korvaukset\nTyöntekijälle työmatkasta maksetut verovapaat matkakustannusten korvaukset\nVerovapaat matkakustannusten korvaukset kirjataan Vähennykset ja kulukorvaukset-välilehdelle. Verovapaita matkakustannusten korvauksia maksetaan työntekijän toimittaman matkalaskun perusteella. Kilometrikorvaukselle käytetään palkkalajia\nPalkkalaji on liitetty tulolajille Kilometrikorvaus (verovapaa).Kilometrit on ilmoitettava tulorekisteriin. Syötä siis aina korvattava kilometrimäärä palkkarivin Määrä-kenttään ja kilometrin verovapaa korvausarvo Á-hinta-kenttään.\nRakennusalalla työntekijä kodin ja työkohteen väliset matkakulut kirjataan palkkalajilla\n6310 Rakennusalan matkakorvaus\nPalkkalaji on liitetty tulolajille Kilometrikorvaus (verovapaa). Korvaus voi olla työehtosopimuksessa taulukossa määritetty päiväkorvaus, jolloin määränä käytetään korvattavien päivämatkojen määrää ja yksikköhintana taulukon päiväkorvauksen määrää.\nVerovapaille päivärahoille on palkkalajit\n6130 Ulkomaan päiväraha\nNäistä Yömatkarahaa ei tarvitse ilmoittaa tulorekisteriin ja siitä syystä Yömatkarahalle on tulolajiksi liitetty 999 Ei ilmoiteta tulorekisteriin.\nKirjaa päivärahat siten, että palkkariville Määrä-kenttään korvattavien päivärahojen määrä ja Á-hinta-kenttään päivärahakorvauksen arvo.\nMatkaliput, hotellilaskut ja muut vastaavat tositteelliset matkustamisekulut, jotka työntekijä on maksanut ja matkalaskulla laskuttanut tai muuten tilitettäväksi toimittanut, kirjataan palkkalajille\n6400 Matkakorvaus tositteellinen\nSitä ei ilmoiteta tulorekisteriin, joten se on liitetty tulolajille 999 Ei ilmoiteta tulorekisteriin.\nJos työntekijälle maksetaan matkaennakkoa ja työntekijä toimittaa matkalaskun, jonka verovapaita kustannusten korvauksia kuitataan maksetulla ennakolla, syntyy velvollisuus ilmoittaa verovapaat matkakustannusten korvaukset tulorekisteriin siitä hetkestä, kun matkalasku on tehty työnantajalle. Palkkalaskelmalla matkaennakko kirjataan palkkalajilla\nEnnakko kuittaa tilitettäviä korvauksia ja vähentää nettopalkkaa, siis työntekijälle palkanmaksulla maksettavaa määrää. Ennakkoa ei ilmoiteta tulorekisteriin.\nTyöntekijälle maksetut veronalaiset matkakustannusten korvaukset\nVerohallinnon päätöksen yli maksettavat tai lievemmin perustein maksettavat matkakustannusten korvaukset katsotaan palkanluonteiseksi tuloksi. Veronalaisten matkakustannusten palkkalajirivit kirjataan Palkat ja muut tulot-välilehdelle.\nVeronalainen osa kilometrikorvauksista kirjataan palkkalajilla\n2161 Kilometrikorvaus (veronalainen)\nVerohallinnon päätöstä lievemmin perustein maksetut päivärahat ovat palkanluonteista veronalaista tuloa ja kirjataan palkkalajilla\n1368 Arkipyhä- aattotyö-, ym korvaukset ja lisät\nPalkkalaji on liitetty tulolajiin Muu maksettu lisä, joka on myös sosiaalivakuutusmaksujen alainen.\nVeronalaiset kustannusten korvaukset kirjataan Vähennykset ja kulukorvaukset-välilehdelle. Veronalaisia kustannusten korvauksia maksetaan työstä välittömästi syntyneistä kustannuksista. Näitä ovat kustannukset työvälineistä, materiaaleista ja tarvikkeista, joita työntekijä on itse hankkinut ja vähentää hankintakulut omassa verotuksessaan. Kirjaa korvaukset palkkalajeilla\n6621 Muu veronalainen kustannusten korvaus\nKyseisistä palkkalajeista ei toimiteta ennakonpidätystä eikä ne ole sosiaalivakuutusmaksujen alaisia.


Suvi Kala-Kaveri 475 MV LY motor boat 2022 - Imatra - Nettivene\nMyytävä vene on MV -Malli ilman pulpettia\nSuvi Kala-Kaveri 475 MV LY Moottorivene\nKala-Kaveri 475 on monitoiminen sadevesityhjenevä malli mökki- ja kalastuskäyttöön. Veneessä on helposti kuljettava tasainen lattia, irrallinen keski-istuin tuo tarvittaessa lisää avotilaa. 120 cm pitkä lukittava vapa/säilytystila. Keulakansi on kiinteä ilman köysiboxin luukkua. Tila on kuitenkin käytettävissä köysiboxina etupenkin selkänojan aukosta. Vesi poistuu veneestä sen vedessä kelluessakin, esim. laiturissa. Muistat vain jättää pohja...Show more »\nMyytävä vene on MV -Malli ilman pulpettia Hide »\nView for sale Suvi Kala-Kaveri 475 MV LY used boats »\nNettivene ID 867912